Golongan Remaja: Fasa Sukar Yang Perlu Disantuni

Umum mengetahui bahawa zaman remaja merupakan suatu fasa peralihan yang berlaku dalam kehidupan seorang manusia. Mengikut Rogers, (1951) ’Adolescence’ bermaksud membesar menjadi matang.

Fasa remaja merupakan satu perubahan ataupun transisi daripada usia kanak-kanak sebelum memasuki usia dewasa. Fasa remaja ini juga merupakan suatu fasa yang sangat penting kerana berlaku perubahan biologi, psikologi, sosial dan ekonomi serta melibatkan perubahan peringkat tidak matang ke peringkat matang (Azizi et. Al.,2005).

Mengikut Abdurrahman Al-Aisawi, remaja adalah fasa transformasi antara fasa akhir kanak-kanak menuju ke fasa dewasa. Setiap kali melalui fasa-fasa peralihan hidup, seseorang akan melalui fasa ketegangan dan keresahan. Tidak hairanlah ada yang menyifatkan fasa remaja sebagai masa-masa yang sukar dan sulit untuk diatur.

Namun begitu, jika fasa remaja ini jika ditangani dengan baik dan diberikan perhatian khusus oleh kedua-dua ibu bapa, anak-anak remaja ini mampu untuk tumbuh sebagai susuk remaja yang hebat kelak.

Rasulullah SAW juga menyarankan agar kita mendekati anak-anak remaja ini dengan cara berkawan dengan mereka. Komunikasi merupakan kunci untuk mendapatkan kepercayaan mereka.

Banyakkan berborak dan berbincang dengan mereka tentang perkara yang mereka hadapi. Jadilah pendengar yang setia kepada mereka. Elakkan mengherdik atau memarahi mereka jika mereka ada melakukan kesalahan terutamanya di hadapan adik-beradik yang lain.

Berikan mereka panduan dan amalkan sikap diplomasi agar kita mendapat kepercayaan total daripada mereka dan tiada orang ketiga dalam hidup mereka yang mereka jadikan tempat rujukan serta meminta pandangan.

Ibu bapa perlu melaburkan masa untuk belajar memberikan panduan kepada anak-anak remaja tentang ‘nature’ yang berlaku kepada anak-anak remaja dalam bagi fasa ini.

Contohnya, bagi anak-anak perempuan, berbincanglah dengan mereka tentang haid dan berikan panduan kepada mereka untuk menghadapinya.

Apabila ibu bapa faham dan cakna, lebih mudah untuk memahamkan mereka tentang proses yang sedang berlaku ketika ini. Selain daripada komunikasi, kesabaran juga antara faktor utama untuk membimbing anak-anak remaja.

Bagaimana untuk mereka lalui zaman remaja dengan baik jika mereka juga tidak faham dengan diri mereka terutama perubahan fizikal dan emosi yang berlaku secara mendadak.

Apa sebenarnya yang berlaku sehingga ibu bapa merasakan fasa ini merupakan fasa yang sukar ditangani?

Walaupun fasa ini adalah fasa peralihan sahaja, namun banyak yang berlaku sehinggakan anak-anak remaja sendiri berasa keliru.

Ini kerana perubahan yang berlaku kepada mereka sangat cepat berbanding fasa kanak-kanak terutamanya perubahan hormon yang berlaku pada fasa ini sedikit sebanyak memberi kesan kepada perubahan emosi mereka.

Perubahan emosi yang sangat cepat berbanding pertumbuhan rasa tanggungjawab dalam diri anak-anak remaja, menyebabkan mereka dilihat sering tidak berfikir panjang dan mengambil tindakan yang melulu.

Di sinilah sepatutnya orang tua seperti ibu bapa, para guru serta orang sekeliling yang lebih dewasa boleh memainkan peranan untuk memandu mereka.

Perubahan-perubahan yang berlaku ini perlu diberi perhatian khusus oleh kedua-dua ibu bapa. Remaja mahu diraikan sebagai orang dewasa dan mereka juga mahu pendapat mereka bukan sahaja didengari, malah diambil kira dalam keputusan penting keluarga.

Ibu bapa tidak wajar lagi melayan mereka seperti anak-anak kecil. Walau perkara ini dilihat remeh, namun kepada anak-anak remaja, ia bermaksud suatu bentuk penghormatan kepada mereka oleh kedua-dua ibu bapa dan akan membantu meningkatkan jati diri mereka.

Hari ini, pelbagai masalah sosial melibatkan remaja dapat kita lihat. Antara kesalahan jenayah yang tertinggi membabitkan pelajar adalah berkaitan kes curi, mencederakan orang, pecah rumah, rogol dan samun.

Sangat mendukacitakan apabila pada usia seawal ini anak-anak kita telah terlibat dengan pelbagai kesalahan jenayah. Inilah generasi pewaris yang akan mengemudi dunia pada masa akan datang.

Sebelum terlambat, anak-anak ini perlu disantuni dengan baik. Mereka perlukan perhatian bukan sahaja ibu bapa dan keluarga, malah ahli masyarakat juga berperanan membentuk keperibadian mereka.

Segalanya perlu bermula dari rumah. Terapkanlah elemen yang baik dalam diri anak-anak agar mereka mempunyai hala tuju serta matlamat yang jelas. Apabila mereka mempunyai matlamat serta jati diri yang kuat, tingkah laku mereka akan lebih terarah.

Jika dari awal elemen-elemen yang baik tidak kita semaikan dalam diri mereka, maka elemen luaran yang tidak baik akan mudah mengambil alih jiwa anak-anak kita ini.

Suatu ketika dahulu, Sukarno pernah berkata, “Beri aku 10 pemuda, nescaya akan kugoncangkan dunia.”

Sebuah kalimat legenda ini jelas menunjukkan betapa berharganya nilai seorang pemuda dalam usaha melonjakkan kehebatan sesuatu bangsa.

Bagi Iman Hassan al-Banna pula, pemuda merupakan tonggak kepada kebangkitan. Dalam setiap kebangkitan, beliau menyifatkan pemuda sebagai rahsia kekuatannya dan dalam setiap fikrah, pemuda merupakan pengibar panji-panjinya.

Begitulah hebatnya aura seorang pemuda yang digambarkan oleh dua orang tokoh hebat ini. Mereka daripada zaman yang berbeza, namun mempunyai kepercayaan yang sama tentang kemampuan pemuda untuk melonjak perubahan kepada generasi masing-masing.

Untuk menggalas tugas merubah sesuatu bangsa, sudah pasti pemuda yang diperlukan adalah susuk pemuda yang mempunyai kualiti serta jati diri yang tinggi. Ia mustahil terjadi dalam sekelip mata sahaja.

Sudah tentulah mereka perlu dibina dan dididik dengan sebaiknya sehingga apabila mencapai usia pemuda, mereka telah siap untuk menggalas amanah yang besar.

Rasulullah SAW juga pernah memberikan amanah yang besar sebagai panglima perang kepada salah seorang remaja pada zaman baginda iaitu Usamah bin Zaid.

Ketika itu Usamah baru sahaja berusia 17 tahun. Begitu hebat susuk pemuda yang dibina oleh Rasulullah SAW pada ketika itu sehingga membawa kepada zaman kegemilangan Islam suatu masa dahulu.

Hari ini, tugasan berat ini berada di pundak kita. Untuk menjulang kembali kehebatan Islam di mata dunia, generasi hari ini perlu diperkasakan.

Tidak cukup hanya dengan melihat dalam lingkungan anak-anak kita sahaja, malah gerak kerja perlu disusun agar setiap remaja perlu disantuni sebaiknya agar mereka menjadi anasir-anasir yang baik kepada masyarakat.

Kerja ini tidak mudah, namun dengan pengemblengan tenaga yang terancang serta tersusun dalam kalangan seluruh anggota masyarakat, ia tidak mustahil untuk kita melahirkan generasi yang kompeten untuk menghadapi masa hadapan yang lebih mencabar.

Roselinee Mohammad Radzi
Setiausaha Wanita IKRAM Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kempen i-FIT makin rancak

Kempen i-FIT kali ini membawa sedikit kelainan apabila kakitangan telah dibahagi kepada kumpulan-kumpulan kecil sebagai salah satu motivasi kepada semua untuk sentiasa menjalani gaya hidup sihat.

Selain itu, banyak aktiviti telah dirancang oleh sekretariat i-FIT bagi memastikan kempen ini dapat berjalan dengan lancar dan berkesan.

Antara aktiviti yang telah dilaksanakan ialah aktiviti turun naik tangga secara berterusan selama 10 minit setiap minggu, hari tanpa lif, pek iftar percuma untuk menggalakkan amalan berpuasa dan perkongsian tip-tip kesihatan dan pemakanan sihat secara berkala.

Antara program yang bakal menyusul ialah ceramah kesihatan, derma darah, pertandingan ping pong, boling dan kelas aerobik.

Di samping itu juga, pelbagai inisiatif telah diambil oleh para kakitangan untuk merancang dan  mengadakan aktiviti-aktiviti sampingan lain dalam kelompok yang kecil seperti berenang, mendaki bukit, joging dan lain-lain.

Semoga kempen i-FIT hingga hujung tahun yang digerakkan dapat mencapai objektifnya dan menjadi contoh serta motivasi kepada pejabat-pejabat yang lain untuk dilaksanakan demi kesihatan para pekerjanya, insya-Allah.


Wakil IKRAM Siswa ke Kemboja

Dalam program dua hari anjuran Pioneer Global Resources Training and Development (PGRD) di Pnhom Penh, mereka diwakili Nurul Husna As Saedah Bain, Pengerusi Jawatankuasa Khidmat Masyarakat IKRAM Siswa Nasional dan Najiha Dhania Idris, aktivis Belia Harmoni Gombak.

Menurut Nurul Husna, “Human Development Program” bertujuan untuk memberi gambaran yang jelas berkenaan perihal masyarakat di Kemboja.

“Ia sedikit sebanyak membantu pergerakan HARMONI Mission: Humanitarian Mission to Cambodia yang akan berlangsung di Kemboja pada Disember akan datang melibatkan 17 orang mahasiswa yang dianjurkan oleh Persatuan Belia Harmoni Malaysia (HARMONI).”

Mendapat kerjasama yang sangat baik diberikan oleh peserta program yang lain, mereka turut diberi slot perkongsian oleh pihak penganjur berkenaan IKRAM Siswa dan juga misi yang mereka ingin laksanakan di Kemboja nanti.

“Alhamdulillah, ada beberapa peserta yang mahu membantu menjayakan misi ini bersama pada masa akan datang.”


Menangani cabaran pendidikan musim pandemik

Situasi pendidikan negara bahkan di peringkat global menghadapi cabaran getir bagi memastikan kesinambungan pengajaran dan pembelajaran ketika berhadapan dengan pandemik Covid-19.

Apabila sekolah ditutup kerana PKP, mod pendidikan beralih kepada Pengajaran dan Pembelajaran di Rumah (PdPR) dalam talian yang turut menghadapi isu ketiadaan atau kekurangan peranti atau ketidakmampuan membelinya, serta kos akses Internet yang tinggi.

Kesannya, pelajar yang tidak mampu membeli peranti sudah pasti ketinggalan walaupun kerajaan menyediakan alternatif siaran Didik TV. Ibu bapa yang bekerja di rumah pula terpaksa memantau pembelajaran anak-anak mereka.

Bagi yang terpaksa bekerja di luar, sudah pasti ibu bapa terpaksa bergilir-gilir untuk bekerja dari rumah atau mengambil cuti demi memastikan pembelajaran anak-anak berjalan lancar.

Penutupan sekolah juga menjadi berita buruk bagi golongan pengusaha kantin sekolah dan pemandu bas sekolah yang hilang pekerjaan, serta mereka berusaha mencari pekerjaan alternatif untuk menampung kehidupan seperti menjual makanan dan menjadi pemandu Grab.

Apabila sekolah dibuka, pelajar pula mungkin bakal terdedah dengan risiko jangkitan Covid-19 walaupun segala prosedur operasi standard (SOP) yang ketat diikuti, selain keresahan ibu bapa yang terpaksa berbelanja lagi untuk menyediakan segala bahan, peralatan dan pakaian ke sekolah setelah menyediakan peranti untuk PdPR sebelum ini.

Namun begitu, ia menjadi berita gembira bagi golongan pengusaha kantin sekolah dan pemandu bas sekolah kerana mereka akan kembali menyediakan makanan dan menyediakan khidmat pengangkutan untuk pelajar. Pelajar yang tidak mampu membeli peranti juga sudah pasti bersemangat untuk ke sekolah semula setelah sekian lama tidak dapat belajar dalam talian.

Begitulah kitaran mod pendidikan negara yang serba tidak kena buat masa ini. Jika ditutup sekolah, ada cabarannya. Jika dibuka sekolah, juga ada cabarannya. Sudah tentu pelbagai pertimbangan telah dibuat oleh Kementerian Pendidikan (KPM) memutuskan untuk membuka sekolah.

Barangkali keputusan membuka sekolah ini memberi banyak kesan positif berbanding jika sekolah ditutup yang mana ibu bapa lebih mudah bekerja tanpa gangguan, sementara pengusaha kantin dan pemandu bas pula boleh bekerja semula.

Kehadiran vaksin Pfizer baru-baru ini mungkin menjadi antara faktor yang meyakinkan kementerian untuk membuka sekolah. Tetapi perlu diingat, vaksin bukanlah segala-galanya. SOP di sekolah perlu sentiasa dijaga kerana risiko jangkitan wabak tetap ada.

Beberapa cadangan inovatif Pengerusi Jawatankuasa Pendidikan IKRAM, Profesor Dr Omar Yaakob wajar dipertimbangkan agar PdP bersemuka dapat dilaksanakan secara berhati-hati, berperingkat dan penuh kewaspadaan, dan KPM perlu mengambil pendekatan berbeza bagi pelbagai keadaan yang bakal dihadapi.

Cadangan-cadangan tersebut antaranya kuasa autonomi Pejabat Pendidikan Daerah (PPD) dan sekolah, kaedah persekolahan bergilir-gilir (staggered schooling) bagi sekolah yang mempunyai murid yang ramai, pengubahsuaian masa instruksional dan pengajaran fleksibel.

Lokasi dan keadaan setiap sekolah adalah berbeza, contohnya terdapat sekolah yang berada di kawasan zon merah sewaktu PKP, manakala yang lain berada di kampung pedalaman yang tiada kes jangkitan Covid-19.

Oleh itu, pendekatan berbeza perlu diusahakan bagi kawasan yang berbeza. Autonomi wajar diberikan kepada Pejabat Pendidikan Daerah (PPD) dan sekolah, dengan nasihat daripada Pejabat Kesihatan Daerah untuk membuat pengubahsuaian proses pendidikan, pengurusan kurikulum dan PdP.

Dengan ini, sekolah dapat diuruskan dengan lebih optimum dengan mengambil pendekatan yang sesuai berdasarkan keadaan setempat.

Sekolah yang mempunyai murid yang ramai boleh mengambil kaedah bergilir-gilir (staggered schooling) yang mana pelajar dibenarkan hadir ke sekolah secara bergilir.

Misalnya Tahun 4, 5 dan 6 pada hari Isnin, Rabu dan Jumaat manakala Tahun 1, 2, 3 pada hari Selasa dan Khamis sehingga keadaan benar-benar pulih. Giliran juga boleh dibuat mengikut minggu.

Pada masa giliran tidak pergi ke sekolah, PdPR dengan bantuan Didik TV KPM perlu diteruskan. Oleh itu, peranti dan akses Internet masih dapat dimanfaatkan pelajar walaupun sekolah sudah dibuka.

Dijangkakan pandemik Covid-19 akan berlarutan dan sesi persekolahan akan mengambil masa untuk pulih seperti sediakala. Dalam keadaan ini, tidak mungkin guru-guru dapat memenuhi semua masa instruksional yang dirancang bagi keadaan biasa.

Oleh itu, dicadangkan agar pihak KPM mengubah suai masa instruksional untuk memenuhi keperluan pembelajaran. Hal ini adalah kerana sukar bagi sekolah-sekolah menyusun kembali hari persekolahan untuk menggantikan sepenuhnya hari sekolah ditutup sewaktu PKP.

Keadaan PKP telah mengubah serta memendekkan waktu pengajaran dan pembelajaran atau ‘instruction time‘ bagi setiap subjek. Hal ini membawa kesan berbeza antara individu murid.

Untuk membantu guru menguruskan pembelajaran setiap pelahar secara optimum, pengajaran fleksibel (flexible teaching) perlulah dilaksanakan. Ini bermaksud, sukatan pelajaran dilaksanakan mengikut kemampuan murid tanpa perlu menghabiskannya mengikut tahun.

Maka, jalur pembelajaran (learning pathway) setiap murid dapat dirangka dengan mengadaptasikan langkah pelaksanaan sukatan mengikut kemampuan murid berkenaan. Pembelajaran berasaskan projek (project based learning) dan jadual anjal juga harus terus dilaksanakan dengan lebih berkesan.

Dengan keprihatinan Kementerian Pendidikan, usaha pihak sekolah dan guru serta kerjasama ibu bapa dan pelbagai pihak, besarlah harapan kita agar isu-isu pendidikan sentiasa dititikberatkan dan ditangani dengan serius supaya tidak ada pelajar yang keciciran pada musim pandemik yang serba mencabar ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Terusan Suez dan implikasi koridor global

Sejak perasmiannya pada tahun 1869, Terusan Suez telah melalui beberapa tahap pengubahsuaian. Kali terakhirnya ialah pada tahun 2015 untuk menstabilkan panjangnya pada 193.3 kilometer dan lebarnya sekitar 335 meter.

Pengubahsuaian itu bertujuan membolehkan pergerakan kapal ke dua arah pada masa yang sama, bukannya bergantung pada satu laluan sahaja pada satu-satu masa kerana ia mempengaruhi masa penghantaran.

Menurut Suez Canal Authority, terusan ini dapat menampung 100 peratus kapal kontena global, 93 peratus kapal pukal kering, sekitar 62 peratus kapal tangki minyak dan 100 peratus kapal-kapal lain.

Ketika dunia sedang mengalami ‘ujian’ besar Covid-19 yang belum nampak noktahnya, terjadi pula tragedi gangguan ‘lalu lintas’ di Terusan Suez kerana kapal MV Ever Given menghalang laluan Terusan Suez pada hari Selasa, 23 Mac lalu berikutan ribut pasir yang melanda, hingga menjadi pukulan hebat yang menyakitkan buat Mesir dan dunia.

Seolah-olah sudah jatuh ditimpa tangga, pandemik koronavirus tidak cukup sakit untuk ditanggung negara Mesir pada masa yang sukar ini, sehingga kapal kontena raksasa itu melintas dan terkandas di Terusan Suez yang melintasi salah satu jalan air terpenting untuk perdagangan antara Timur dan Barat dunia.

Pada 27 Mac 2021, bangunan 10 tingkat runtuh di timur Kaherah menyebabkan 18 terbunuh dan lebih 24 orang cedera. Manakala sebelumnya pada 26 Mac pula, seramai 32 orang terkorban dalam kemalangan kereta api di Mesir.

Dengan beberapa tragedi yang terjadi di Mesir dalam jangka masa yang dekat, sewajarnya negara itu bermuhasabah atas apa yang terjadi ini dan menilai kembali perjalanan tadbir urus negara sejak kudeta 2013 yang menjatuhkan Presiden yang sah, Dr Mohamed Morsi.

Untuk setiap hari laluan yang melalui terusan terkandas menjadikan Mesir menanggung kerugian lebih daripada 15 juta dolar untuk perjalanan kapal, kecuali kos yang terlibat dalam menghentikan perkhidmatan kapal dan anak kapal mereka dan kerja-kerja lain yang menyumbang kepada menghidupkan bandar-bandar Mesir di sepanjang jalan air ini.

Terusan Suez adalah salah satu daripada lima sumber pendapatan negara Mesir yang paling tinggi dengan pendapatan tahunan yang mencapai lebih USD5.6 bilion pada tahun lalu.

Boleh dikatakan bahawa Terusan Suez adalah salah satu sektor terpenting yang membantu Mesir mencapai sasaran pembangunannya dalam mendepani krisis ekonomi kerana pendapatannya stabil berbanding dengan pendapatan daripada pelancongan, perjalanan dan pelaburan asing serta sektor lain yang terdedah terhadap krisis seperti pandemik yang melanda ini.

Kestabilan pendapatan tersebut mencerminkan fakta bahawa terusan ini adalah salah satu jalan air global yang paling penting dan paling selamat untuk kapal dan kontena, yang merupakan kaedah terpenting untuk mengangkut barang dagangan ke sesebuah negara.

Menurut data daripada Suez Canal Authority, Terusan Suez adalah salah satu jalan air terpenting di dunia dan merupakan penghubung terpendek antara Asia dan Eropah kerana 12 peratus perdagangan global melaluinya. Manakala sekitar 24 peratus daripada keseluruhan perdagangan kontena global yang melintasi antara Asia dan Eropah melalui terusan ini.

Kira-kira 50 buah kapal melalui terusan tersebut setiap hari dan jumlah kapal yang melalui terusan setiap tahun sekitar antara 16,000 hingga 18,000 kapal setiap tahun. Sementara itu, jumlah kapal yang melewati terusan itu melebihi 18,000 kapal pada tahun 2018 dengan jumlah muatan hampir 1 bilion tan.

Menurut data utama Terusan Suez, lebih 19,000 kapal melintasi terusan pada tahun 2020 dengan jumlah muatan sekitar 1.2 bilion tan rentetan penurunan perdagangan global disebabkan oleh Covid-19 yang melanda dunia.

Rentetan daripada penutupan terusan ini memberi kesan yang lebih buruk kepada perdagangan global, kerana dianggarkan ia akan menjejaskan antara 6 hingga 10 bilion dolar seminggu menurut syarikat insurans Jerman, Alliance hingga boleh menyebabkan harga pengangkutan, insurans, kos pengeluaran dan bahan bakar dunia melonjak beberapa kali ganda.

Ini dibuktikan dengan kenaikan harga minyak sebanyak 6 peratus, kurang daripada 48 jam selepas insiden kapal tersangkut di terusan tersebut. Lalu lintas yang melalui terusan itu mewakili 10 hingga 15 peratus daripada semua barangan yang dibawa oleh kontena ke pelbagai belahan dunia.

Antara barang yang dibawa di laluan ini ialah dari sumber tenaga, bahan mentah, bahan perindustrian, haiwan hidup, dan lain-lain lagi.

Tujuan utamanya ke barat ialah ke pasaran Eropah yang dibawa oleh kapal-kapal dari Jerman, Perancis, Itali dan Sepanyol. Manakala destinasi ke timur, sebahagian besar kapalnya menuju ke China, India, Jepun, Korea Selatan dan negara-negara Asia Timur serta negara Selatan yang lain.

Menurut penganalisis data dan syarikat pengesan kapal, sekitar 206 kapal ketika ini tersekat di pintu masuk ke Terusan Suez di utara dan selatan.

Lebar terusan yang dianggarkan sekitar 335 meter itu tidak memungkinkan margin kapal bergerak dan berpusing setelah memasuki terusan, menyebabkan kapal-kapal lain terpaksa menunggu sehingga situasi ini selesai dengan mengapungkan kembali kapal yang terdampar dan membuka kembali laluan air tersebut.

Memandangkan China telah menjadi rakan dagang terpenting di Eropah setelah mengatasi kedudukan Amerika Syarikat tahun lalu, Jerman berada di barisan hadapan negara-negara yang terjejas berikutan penutupan terusan itu. Sebagai contoh, Kiel Institute for the World Economy menganggarkan bahawa 8 hingga 9 peratus eksport dan import Jerman adalah melalui laluan terusan ini.

Maka, penutupan itu mempengaruhi hubungan ekonomi dengan China yang telah menjadi rakan dagang terpenting di Jerman dan menunjukkan bahawa dua pertiga barang yang ditukar antara kedua-dua pihak diangkut dengan kapal yang melalui Terusan Suez.

Persekutuan Industri Jerman bimbang bahawa bekalan bahan dan peralatan industri akan terganggu yang menyebabkan kekurangan bekalan banyak barang dan perkhidmatan seperti sebagai pembuatan alat elektronik, kereta, komunikasi, peralatan tenaga boleh diperbaharui dan bahan makanan.

“Hubungan menjadi goyah antara Asia dan Eropah berikutan  insiden yang terjadi ini berikutan tergendalanya cabang industri dengan pengeluaran yang diprogramkan seperti industri automobil,” kata TImbalan Pengarah Eksekutif Persekutuan Industri Jerman, Holger Loch.

Realitinya dunia Arab, negara Eropah dan Turki adalah antara wilayah yang paling terkesan dengan tragedi yang berlaku ini. Begitu juga ia memberi kesan kepada China yang menjadi pembekal barangan terpenting atau salah satu yang paling penting untuk pasaran negara-negara Afrika Utara dan Mediterranean Timur dengan kenaikan harga hingga 10 peratus dan di Maghribi hingga lebih 18 peratus.

Bagi negara Teluk pula, mereka mengeksport sebahagian besar minyak dan gas cecair melalui terusan itu. Dianggarkan bahawa antara 1 juta hingga 1.5 juta tong minyak setiap hari dihantar ke pasaran Eropah, Turki serta pasaran negara-negara lain.

Cabaran terbesar bagi negara-negara itu adalah kebergantungan pasaran mereka dengan harga antara 20 hingga 30 peratus pada barang kegunaan yang mereka import dari Eropah dan Amerika Utara melalui Terusan Suez ini.

Sekiranya krisis berlanjutan dan stok kilang kehabisan, kekurangan bahan mentah ini tidak dapat dielakkan, ia akan menyebabkan harga yang lebih tinggi sekali gus kuasa beli dan kehendak golongan yang memerlukannya.

Rentetan penutupan terusan tersebut menyebabkan interaksi global terjejas, terutamanya di Eropah. Pada saat getir dan pelbagai persepsi tentangnya, negara Mesir terus bekerjasama dengan kepakaran antarabangsa dan sebuah syarikat penyelamat Belanda untuk menangani musibah in walaupun ia bukan mudah dan memakan waktu yang lama.

Tempoh yang diperlukan untuk mengapung dan menyeret kapal tangki yang terdampar di terusan itu memakan waktu yang panjang hingga menyebabkan beberapa syarikat dan negara telah mula mengalihkan kapal yang mengangkut barangan mereka melalui Tanjung Harapan (Cape Of Good Hope), Afrika Selatan walaupun laluan itu memakan waktu tambahan tujuh hingga ke 10 hari berbanding ketika melalui Terusan Suez.

Keadaan itu juga akan menyebabkan kenaikan kos pengangkutan dan insurans dengan peratusan minimum 30 hingga 40 peratus. Selain Tanjung Harapan, banyak sumber melaporkan bahawa beberapa kapal mengangkut barang mereka dari Asia Timur ke Eropah melalui Rusia menggunakan pelabuhan Vladivostok dan landasan kereta api Rusia.

Terdapat juga alternatif lain iaitu dengan menggunakan Laut Utara untuk pengangkutan lebih besar daripada sebelumnya. Namun, ia perlu menghadapi suhu sejuk yang tinggi dan memerlukan pemecah ais untuk memudahkan perjalanan kapal-kapal kontena melaluinya.

Setelah tersekat hampir seminggu, akhirnya dunia kembali ceria apabila kapal MV Ever Given berjaya dialihkan dan Terusan Suez kembali dibuka pada Isnin, 29 Mac lalu bagi membolehkan kapal-kapal perdagangan yang terkandas menyambung semula perjalanan mereka ke destinasi di Eropah dan Asia.

Rasionalnya pada masa akan datang, Mesir perlu mengambil kira cabaran yang dialami ini yang menyentuh masa dan kos kerana pengangkutan jalan melalui beberapa koridor ‘Jalan Sutera’ yang baru sedang dilaksanakan dalam beberapa tahun ke depan akan lebih murah berbanding melalui Terusan Suez itu.

Jika cabaran dan insiden sebegini berulang dan tidak dapat ditangani dengan sebaiknya, boleh jadi lama kelamaan Terusan Suez tidak lagi menjadi laluan yang amat penting pada masa akan datang sebagaimana yang terjadi sebelumnya kepada Tanjung Harapan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibu mencuri: Tindakan polis tidak teruskan kes amat dihargai

IKRAM Legal menyatakan rasa penghargaan kepada pihak Polis khususnya kepada Ketua Polis Daerah Petaling Jaya, Nik Ezanee Mohd Faisal atas keprihatinan dan rasa simpati mereka untuk tidak meneruskan kes terhadap seorang ibu yang ditahan kerana kerana disyaki mencuri kek pandan, sosej dan dua (2) pek Kool Fever di sebuah pasar raya untuk anak-anaknya yang sedang dalam kelaparan pada 20 Januari 2021.

Kami juga memuji tindakan pihak Polis yang telah mengambil inisiatif untuk melawat keluarga si ibu tersebut dan memberikan sumbangan barang keperluan kepada mereka pada pagi 21 Januari 2021.

IKRAM Legal berpandangan bahawa tindakan pihak Polis tersebut adalah selari dengan konsep undang-undang yang adil, saksama dan rahmah yang mana adalah wajar untuk seseorang rakyat itu untuk dikecualikan daripada hukuman sekiranya terdapat bukti-bukti yang menunjukkan bahawa kesalahan mencuri yang disyaki dibuat tersebut adalah kerana desakan kehidupan akibat kelaparan atau kebuluran.

Hal ini juga adalah sepertimana yang pernah berlaku dalam sejarah Islam yang mana Sayidina Umar al-Khattab RA, khalifah Islam kedua pernah bertindak menangguhkan pelaksanaan hukuman hudud disebabkan oleh musim kebuluran pada masa tersebut.

IKRAM Legal selanjutnya menegaskan bahawa tindakan pihak Polis tersebut tidaklah memberi maksud bahawa seseorang itu adalah bebas untuk mencuri sekiranya lapar. Kesalahan tetap adalah kesalahan yang mana pihak Polis perlu mengambil tindakan demi menjaga keamanan dan keselamatan negera.

Namun, sekiranya selepas sisatan pihak Polis mendapati bahawa kesalahan yang dibuat tersebut adalah disebabkan oleh keperluan kehidupan yang amat mendesak, maka adalah amat wajar untuk pihak Polis menggunakan budi bicaranya untuk tidak meneruskan dengan kes tersebut dan malah memberikan bantuan yang sewajarnya kepada orang yang disyaki dan/atau orang yang ditahan tersebut atas dasar kemanusiaan.

IKRAM Legal berharap agar semua pihak tanpa mengira pangkat, agama dan bangsa dapat mengambil contoh daripada peristiwa ini, sekali gus bersama ke arah membina Malaysia sebagai sebuah Negara yang Rahmah.

Marwan bin Abdullah
Pengerusi IKRAM Legal


Serius tangani kes buli, elak berulang lagi

Sedarkah kita isu membuli tidak hanya berlaku kepada kanak-kanak tetapi juga orang dewasa?

Realitinya bagi golongan dewasa yang bekerja, kejadian membuli boleh menghancurkan kerjaya, keluarga dan boleh juga membawa pada kecederaan mental dan jiwa seseorang.

Satu-satu kes buli terjadi, dan yang paling dahsyat hingga melibatkan hilangnya nyawa, dan membimbangkan ibu bapa untuk menghantar anak mereka ke asrama.

Apabila isu ini terjadi, maka ramailah yang akan menuding jari kepada pihak sekolah, terutamanya warden atau guru yang bertugas.

Hakikatnya, isu ini perlu ditangani dengan lebih tegas dan serius agar ia tidak berulang dan berulang lagi setiap tahun.

Namun begitu, apa yang perlu dilihat ialah, apakah faktor yang mendorong seseorang itu menjadi pembuli?

Sebagaimana kata Pakar Psikiatri dan Pensyarah Universiti Islam Antarabangsa Malaysia (UIAM), Dr Rozanizam Zakaria:

“Masyarakat perlu proaktif dengan kes buli atau dera dan tidak lagi beranggapan insiden ini sebagai perkara biasa, demikian pandangan.

“Kaji Selidik Kesihatan dan Morbiditi Kebangsaan (NHMS) 2017 mendapati satu dari enam remaja terlibat menjadi mangsa buli dan lelaki lebih banyak terlibat dalam kes sebegini berbanding wanita.”

Pencegahan awal perlu dilakukan bagi membendung permasalahan ini, antaranya dengan memperbaiki mekanisme yang sedia ada dalam pelaporan, sokongan dan pencegahan bagi semua jenis buli sama ada menerusi fizikal atau secara dalam talian.

Tidak terkecuali, ibu bapa perlu melaksanakan peranannya dengan memberikan tumpuan dan perhatian kepada perubahan emosi anak-anak mereka.

Selain itu, ibu bapa seharusnya menyediakan ruang yang selamat untuk anak-anak berkongsi selain mengenal pasti individu berisiko untuk terlibat dengan gejala buli agar pencegahan dapat dilakukan.

Apabila di sekolah pula, guru perlu melaksanakan tanggungjawab mereka. Jika berlaku pergaduhan dan pertelingkahan antara murid, ia perlulah ditangani dengan sebaiknya atau libatkan pihak berkuasa agar pelajar ada rasa takut untuk melakukan pembulian tersebut.

Hakikatnya, kes buli sering berlaku antaranya buli mental, buli jiwa, namun masyarakat akan bersuara apabila berlakunya buli fizikal.

Seharusnya masyarakat kita dididik mengenai cara mengelak daripada menjadi mangsa dan pembuli serta perlu juga ada ilmu untuk elak dibuli dengan berani bersuara jika dibuli.

Pihak berkuasa juga perlu melaksanakan tugas mereka dalam membendung isu buli ini daripada berlaku antaranya, menjelaskan hukuman-hukuman yang akan dikenakan kepada mereka yang melakukan kes buli ini dengan mengadakan kempen secara berterusan.

Selain itu, peranan perlu dimainkan oleh rakan-rakan di persekitaran yang berdekatan dengan mereka yang membuli ini.

Mereka perlulah segera bertindak dengan melaporkan kepada pihak berkuasa agar isu tersebut tidak menjadi kes yang serius.

Masyarakat juga perlu cakna dengan isu ini agar tiada lagi berlaku dalam lingkungan yang mereka tinggal.

Kesejahteraan  keluarga Malaysia perlulah diutamakan bagi membendung perkara negatif ini. Jika tidak, semua ini akan berterusan tanpa noktah.

“Jabatan Perkhidmatan Awam (JPA) perlu mempertimbangkan secara serius perjawatan warden asrama bagi sekolah berasrama penuh (SBP) dan asrama harian untuk menangani masalah yang sering timbul, termasuk kes buli,” kata Presiden NUTP, Aminuddin Awang, pada Ahad.

Beliau berkata, jawatan baharu seperti warden sepenuh masa di sekolah asrama yang dicadangkan kesatuan itu bukan terhad di bawah bidang kuasa Kementerian Pendidikan (KPM) atau Majlis Amanah Rakyat (MARA), tetapi di bawah bidang kuasa JPA.

Sebagaimana memetik kata mantan Menteri Pendidikan, Dr Maszlee Malik yang berpandangan, warden sepatutnya bukan diambil daripada kalangan guru yang sibuk mengajar pada waktu sidang persekolahan.

Beliau berkata demikian ketika membahaskan Rang Undang-Undang (RUU) 2022 Peringkat Jawatankuasa Kementerian Pendidikan di Dewan Rakyat pada 13 Disember lalu.

“Saya menyokong cadangan Kesatuan Perkhidmatan Kebangsaan (NUTP) agar jawatan warden diwujudkan secara khusus dan dilantik kepada perjawatan khas.”

Terdahulu, isu warden ini telah lama ditimbulkan oleh pihak NUTP, namun sehingga kini belum ada keputusan yang konkrit di pihak kerajaan.

Apakah kita ingin melihat isu yang terjadi baru-baru ini berulang lagi pada tahun 2022? Sungguh sadis sekali jika demikian!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


‘Islam bentuk hidup kami lebih teratur’

Rupa-rupanya bunyi bising itu datang dari pusat berkenaan yang sedang dibaik pulih untuk keselesaan pelajar mualaf dan kakitangannya.

Sejurus menaiki tangga ke tingkat tiga, penulis disambut dengan wajah ayu daripada enam wanita berhijab yang ketika itu sedang melakukan tugas masing-masing.

“Assalamualaikum,” ujar wanita berwajah manis yang memakai tudung berwarna merah itu.

Tidak ada bezanya wanita itu dengan kebanyakan anak Melayu lain. Jika tidak dimaklumkan bahawa Rebecca Adlina Udas, 27, seorang wanita mualaf mungkin penulis tidak mengetahuinya.

Berkongsi cerita bersama Rebecca yang berasal dari Sipitang, Sabah itu, dia mula meminati Islam semasa berada di asrama Sekolah Menengah Kebangsaan Padang Berempah Sipitang, Sabah

“Di sekolah itu, saya mempunyai ramai kawan-kawan muslim jadi saya selalu terikut-ikut dengan cara mereka.

“Contohnya, jika mereka berpuasa tidak manis pula saya makan, jadi saya juga berpuasa bersama mereka,” kata anak kedua daripada lapan beradik itu.

Memiliki ramai kenalan yang beragama Islam merupakan titik tolak dalam hidupnya sehingga mendorongnya memeluk agama Islam.

“Saya ada bertanya sikit-sikit kepada mereka mengenai Islam tetapi selebihnya saya Google sendiri dan dalam pada saya mencari tempat untuk belajar, saya terjumpa dengan Hidayah Centre.

“Mula-mula saya sangka kena bayar untuk mengikuti kelas, rupanya percuma. Saya terus datang ke sini,” ujarnya yang memeluk agama Islam sehari sebelum Ramadan tahun lalu.

Bagi golongan mualaf yang masih muda, membuat keputusan memeluk Islam bukan perkara remeh. Ada antara mereka yang terpaksa merahsiakan identiti sebagai seorang Islam bagi menjaga perasaan ahli keluarga dan orang tersayang.

Ditanya mengenai reaksi keluarganya apabila dia menyuarakan hasrat untuk menukar agama, Rebecca memberitahu mereka menerimanya dengan hati terbuka.

“Selepas saya memeluk Islam baru saya maklumkan kepada keluarga, mereka pada mulanya terkejut namun selepas itu menerima dengan hati terbuka.

“Cuma ada mak cik dan pak cik sahaja yang tidak dapat menerima, kawan-kawan juga okay cuma ada segelintir yang tidak lagi mahu berkawan dengan saya. Mereka menyekat saya di Facebook,” jelasnya yang tidak kisah dengan hal itu kerana apa yang penting, ibu bapanya tidak menghalang.

Sejak itu, Rebecca mula mempelajari agama Islam dengan mengikuti kelas-kelas yang dianjurkan HCF. Di situ, terdapat kelas iqra, fardu ain, akidah, tauhid, akhlak, fiqh, al-Quran dan solat.

Kelas-kelas itu selalunya berlangsung pada siang hari atau pada hujung minggu bergantung kepada permintaan. Jika ada masa terluang, pada sebelah malam pula, Rebecca akan ke Masjid As-Syakirin di Gombak untuk belajar tentang Islam.

Jelas Rebbeca, selepas memeluk agama Islam, dia lebih berdisiplin.

“Islam membuatkan saya lebih teratur sebab kita kena solat lima waktu. Selain itu, berbudi bahasa dengan orang lebih tua seperti bila berjumpa kita kena salam.

“Itu yang saya praktikkan apabila pulang ke Sabah, sekarang ini ibu pula berasa pelik jika saya tidak salam sambil cium tangannya,” katanya yang merayakan Aidilfitri bersama keluarga angkat di Sungai Buloh, Selangor

Dalam pada itu, Pengurus Jabatan Pentadbiran HCF, Siti Hamisah Manan berkata, HCF ingin membantu mana-mana individu yang tidak tahu ke mana harus dituju untuk mempelajari atau mengetahui mengenai agama Islam.

“Kita ada kes seorang hamba Allah ini sudah sembilan tahun berpuasa dan mendalami agama Islam, cuma dia belum lafaz syahadah sahaja.

“Walaupun pada hakikatnya dia sudah dikira sebagai seorang Muslim tetapi dia perlu seseorang untuk membantunya mendalami Islam.

“Jadi di sinilah tugas kami. Kami akan membawanya mengikuti kelas-kelas agama, selepas dia bersedia dia boleh melafazkan syahadah di sini,” katanya sambil memaklumkan pusat itu sudah ditubuhkan sejak tahun 2005 oleh Pengerusinya, Nicholas Sylvester@Berry.

Kini, HCF mempunyai lebih 22 pusat cawangan di seluruh Malaysia seperti di Selangor, Perak, Johor, Sabah dan Sarawak.

Tambahnya, selepas urusan lafaz, pihak HCF akan membantu golongan mualaf itu untuk menguruskan dokumentasi pendaftaran bersama Majlis Agama Islam Selangor.

“Kami tidak akan tinggalkan mereka begitu sahaja sebaliknya membimbing mereka dari mula hingga akhir.

“Jika mereka mahu terus belajar bersama kami, kami amat berbesar hati tetapi jika sebaliknya, semua itu terpulang kepada kehendak mereka,” jelasnya sambil memaklumkan pusat itu mempunyai 16 orang kakitangan.

Seorang lagi saudara mualaf, Aisha Tan Li Juan, 25, pula memberitahu, ibu bapanya menyuruh dia berpegang kepada ajaran agama yang satu. Katanya, ibunya tidak mahu dia bertukar-tukar agama.

“Ibu tidak kisah saya ingin memeluk Islam cuma katanya, kalau nak bertukar agama mestilah bersungguh-sungguh. Jangan nanti keluar agama semula dan masuk agama yang lama,” ujarnya yang berasal dari Ampang, Kuala Lumpur.

Anak sulung daripada tiga beradik itu turut memberitahu, ibu dan ayahnya yang mendorong Aisha untuk berkawan dengan pelbagai kaum serta agama. Atas dasar itu, dia memiliki ramai rakan Melayu yang beragama Islam.

Malah, rakan baiknya yang sudah dikenali sejak tujuh tahun lalu yang kini merupakan suaminya juga seorang yang beragama Islam.

Aisha memeluk agama Islam pada Mei tahun lalu sebelum berkahwin pada Disember tahun yang sama. Kini dia dan Rebecca merupakan kakitangan di Hidayah Centre.

Aisha yang baru pertama kali menyambut Aidilfitri sebagai saudara mualaf, pulang ke kampung suaminya di Kelantan.

“Saya teruja ingin beraya bersama keluarga mentua. Tidak sabar rasanya ingin melihat bagaimana orang Islam menyambut raya secara dekat,” jelasnya yang menggemari masakan ibu mentuanya.

Sementara itu, Koperasi Permodalan Mualaf Berhad telah ditubuhkan sebagai salah satu satu usaha bagi membantu mualaf meneruskan kelangsungan hidup, sekali gus memastikan kebajikan mereka terjamin.

Tiada pendapatan atau pekerjaan untuk menampung keperluan hidup merupakan antara faktor membuatkan golongan mualaf kembali kepada agama asal.

Ketua Pegawai Eksekutif Koperasi Pembiayaan Syariah Angkasa Berhad, Datuk Syed Ghazali Wafa Syed Adwan Wafa berkata, penubuhan koperasi itu dapat membantu golongan berkenaan mendapat pekerjaan selain berdikari untuk meneruskan kehidupan.

“Kita faham antara cabaran dihadapi golongan ini adalah tidak diterima keluarga dan menyebabkan mereka tidak ada tempat bergantung.

“Jadi kita bantu dengan memberikan pekerjaan atau berniaga menerusi koperasi ini,” katanya.

Dalam pada itu, selain golongan mualaf, mana-mana individu beragama Islam yang ingin mempelajari tentang ilmu agama boleh menghadiri kelas bimbingan HCF dengan menghubungi mana-mana cawangan HCF atau melayari www.hidayahcentre.com.

Sumber: Kosmo! Online | 19 Julai 2016 | http://bit.ly/29Q7kx7Foto: KELAS-kelas agama yang dianjurkan HCF merangkumi kelas iqra, fardu ain, akidah, tauhid dan banyak lagi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agihan Qurban Kasih Ummah 1434H

2. Usaha ini dimulakan untuk membantu saudara seIslam yang sedang diuji dengan dengan peperangan, di Acheh, Ambon, Bosnia, Kosova dan Palestin. Kini QKU telah melebarkan capaian sehingga ke 16 buah negara termasuk Malaysia. Untuk tahun ini, QKU juga menawarkan pelaksanaan qurban khas di Palestin (lembu) dan Syria (kambing). QKU telah membuat ketetapan bahawa fokus utama agihan yang dibuat adalah untuk membantu umat Islam yang;

i. sedang berada dalam suasana peperangan atau ditindas

iii. tidak diberikan tumpuan atau dilupakan

3. Kita di Malaysia ini amat bertuah dengan begitu banyak sekali ibadah qurban dilaksanakan di seluruh pelusuk tanah air saban tahun. Boleh dikatakan, tidak ada masjid atau surau yang tidak menganjurkan ibadah qurban. Walaupun begitu, Alhamdulillah ramai juga yang sudi melaksanakan qurban untuk membantu saudara seIslam di luar negara. Diharapkan usaha melalui Qurban Kasih Ummah ini dapat memberi sedikit bantuan kepada mereka yang memerlukan dan juga memberi kegembiraan untuk menyambut Eid-ul-Adha.

4. Ketika ini, pihak QKU sedang dalam proses membuat agihan qurban ke semua negara yang terpilih yang melibatkan 21 buah NGO pelaksana di 16 buah negara termasuk di Palestin dan Syria. Alhamdulillah, setakat ini Qurban Khas di Palestin telah mencecah 30 ekor lembu manakala Qurban Khas di Syria berjumlah 70 ekor kambing.

5. Untuk tahun ini, pihak QKU juga akan membawa rombongan Ziarah Qurban ke Selatan Thailand dan Acheh, Indonesia. Selain bertujuan menyaksikan sendiri pelaksanaan qurban, diharapkan ziarah ini akan melahirkan keinsafan dan kesyukuran di kalangan peserta ziarah setelah melihat sendiri kesusahan umat Islam di tempat lain. Ziarah ini juga diharapkan dapat mengeratkan lagi silaturrahim antara kita umat Islam.

6. Bagi pihak Sekretariat Qurban Kasih Ummah, saya mengucapkan jutaan terima kasih kepada seluruh peserta yang telah menyertai qurban bersama-sama kami. InsyaAllah, kami akan laksanakan sebaik mungkin ibadah qurban yang diwakilkan kepada kami. Bagi yang masih belum mengambil bahagian atau sedang berfikir-fikir untuk berqurban, masih ada masa lagi untuk turut serta bersama kami.

7. Marilah kita sama-sama menyahut seruan Nabi SAW dan melaksanakan tuntutan sunat muakkad ini sepertimana sabdanya:

“Tidak ada satu amalan yang paling dicintai Allah daripada Bani Adam ketika Hari Raya Eid-ul-Adha selain menyembelih haiwan qurban.” (Hadis riwayat Tirmidzi, Ibnu Majah dan Hakim)

Semoga Allah SWT menerima ibadah qurban kita sebagai satu amal soleh insyaAllah.


Ahli IKRAM Academia pengarang utama jurnal terkenal dunia

Hasil kajian beliau yang juga ahli Persatuan Akademia IKRAM Malaysia (IKRAM Academia) berkaitan penggunaan hidrogen sebagai asas sumber tenaga pada masa depan, berjaya meletakkan beliau sebaris penyelidik bertaraf global.

Kejayaan pertama membabitkan penyelidik tempatan itu dicapai beliau menerusi makalah berjudul “Ultra high-current-density niobium disulphide catalysts for hidrogen evolution”.

Makalah berkenaan mula diterbitkan pada Isnin lalu, Nature Materials adalah jurnal terbaik dengan ranking nombor satu di dunia dalam bidang kimia fizikal dan fizik gunaan.

Dr Abdul Rahman berkata, kajian hampir dua tahun bermula 2016 itu bakal memberi kesan langsung kepada industri tenaga hijau sejagat.

Hasil penyelidikan berkenaan kata beliau, berpotensi mengurangkan kos penghasilan tenaga hijau yang digunakan dalam pelbagai bidang terutama bahan api kenderaan.

“Majoriti hidrogen dihasilkan gas asli tetapi kita berjaya menemui kaedah lestari melalui proses elektrolisis. Menerusi makalah ini dinyatakan mengenai hidrogen dihasilkan menggunakan niobium disulfide.

“Dua kejayaan penting kajian ini adalah menggunakan bahan kos rendah 100 kali ganda lebih berdaya saing tetapi menghasilkan prestasi setanding menggunakan platinum,” katanya.

Beliau berkata demikian pada sidang akhbar bagi mengumumkan mengenai kejayaan terbitan berkenaan di sini, semalam.

Turut hadir Naib Canselor UKM, Prof Ir Dr Mohd Hamdi Abd Shukor dan Pengarah Bahagian Kecemerlangan Penyelidikan IPT, Kementerian Pendidikan, Prof Datuk Dr Mohd Fauzi Mohd Zain.

Tahniah kepada Dr Abdul Rahman Mohmad. Semoga kejayaan ini menjadi pemangkin kepada beliau dan saintis yang lain untuk menyumbang kepada perubahan dunia yang lebih lestari.

Sumber: Berita Harian | IKRAM Academia
Kredit foto: Utusan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Presiden sempena Ramadhan 1434 H

1. Menyeru semua kaum muslimin dan muslimat menghayati dan mensyukuri kedatangan bulan Ramadhan yang mulia ini dengan tekad dan azam memperolehi taqwa kerana itulah objektif utama puasa difardhukan.

2. Mengajak seluruh umat Islam agar mempergandakan amalan kebaikan, ketaatan, dan menghulurkan bantuan kebendaan dan doa kepada faqir miskin dan semua mereka yang memerlukan sama ada di Malaysia atau di luar negara, khususnya di negara-negara yang sedang bergolak seperti di Syria, Mesir dan Rohingya.

3. IKRAM juga mengajak semua pihak pemerintah dan ketua di peringkat masing-masing agar bertaqwa kepada Allah SWT, menilai dan meneliti setiap amanah yang diberikan dengan jujur dan ikhlas kerana amanah tersebut akan dipersoalkan oleh Allah apakah ia telah ditunaikan sebaiknya atau tidak.


Pandora Papers Malaysia: Watak-Watak Di Dalamnya

Biarpun sudah hampir sebulan sejak pendedahan Pandora Papers berlalu, kehangatannya masih lagi terus diperkatakan.

Terdahulu, Ketua Pembangkang, Dato’ Seri Anwar Ibrahim juga telah mengemukakan usul bincang tentang pendedahan Pandora Papers kepada Speaker Dewan Rakyat, Datuk Azhar Harun.

Namun, cadangan ini telah ditolak atas alasan ia bukan platform yang sesuai dan banyak perkara lebih utama yang perlu dibahaskan di Dewan Rakyat.

Siapakah ‘watak-watak’ dari Malaysia yang dipetik dalam laporan Pandora Papers?

1. Senator Tengku Datuk Seri Utama Zafrul Tengku Aziz (Menteri Kewangan)

Pada tahun 2009, Tengku Zafrul pernah dilantik menjadi salah seorang pengarah Capital Investment Bank (Labuan) Limited. Ia merupakan sebuah bank yang diklasifikasikan sebagai firma luar pesisir.

Ekoran pendedahan hal ini pada tahun 2013, bapa saudara Tengku Zafrul, Raja Nong Chik Zainul Abidin yang juga merupakan seorang menteri ketika itu mengakui keluarganya mempunyai firma pemegang amanah luar pesisir tetapi dibatalkan pendaftarannya kerana tiada pelaburan yang dibuat.

2. Dato’ Seri Dr. Ahmad Zahid Hamidi (Presiden UMNO)

Ahmad Zahid telah dilantik menjadi salah seorang pengarah firma bernama Breendon Limited di Kepulauan Virgin Britain pada tahun 1996. Firma ini kemudiannya bertukar nama kepada Rising Resources Limited pada November tahun yang sama.

Pada tahun 1999, syarikat tersebut mempunyai modal saham hanya sebanyak USD50,000 dengan tanpa diketahui jenis perniagaan yang dijalankan.

Syarikat ini juga dibatalkan pendaftarannya beberapa tahun kemudian kerana tidak aktif. Syarikat ini pernah menerima konsesi dari Kepulauan Virgin Britain untuk melaksanakan projek namun keuntungannya tidak boleh dibawa keluar.

3. Yamani Hafez Musa (Timbalan Menteri Kewangan)

Yamani Hafez merupakan anak kepada bekas Ketua Menteri Sabah, Tan Sri Musa Aman. Pada tahun 2013, beliau telah dilantik menjadi salah seorang pengarah Great Ocean Consultants di Kepulauan Virgin Britain bersama adik-beradiknya.

Syarikat ini telah dijual kepada seorang usahawan bernama Mau Kam Wai pada tahun 2016. Simpanan terakhir syarikat tersebut sebelum dijual pada tahun 2016 adalah sebanyak USD310,000 di akaun Deutsche Bank.

4. William Leong (Bekas Bendahari Parti Keadilan Rakyat)

William Leong dan isterinya, Alice Chan Ai Lee pernah menjadi pentadbir dan pengarah Collister Holding Ltd di Jersey pada tahun 2009. Syarikat ini mempunyai saham bernilai USD50,000.00 tanpa sebarang petunjuk urus niaga yang dilakukan.

Menurut peguam William, syarikat tersebut digunakan untuk mengurus pendapatannya sebagai ekspatriat yang ketika itu bertugas di Filipina.

5. Mahmud Abu Bekir Abdul Taib (anak Yang di-Pertua Negeri Sarawak, Abdul Taib Mahmud)

Nama beliau disebut sebagai salah seorang pengarah syarikat keluarganya, BVI Rondinmass Incorporated. Beliau kemudian dilaporkan telah mengambil alih syarikat tersebut pada April 2009.

Melalui syarikat ini, keluarga Taib telah memiliki pelbagai hartanah di Seattle, Amerika Serikat bernilai hampir USD35 juta. Salah satu hartanah tersebut menempatkan ibu pejabat FBI.

6. Muhammed Amir Zainuddin Daim dan Muhammed Amin Zainuddin Daim (anak Tun Daim Zainuddin)

Ketika usia belasan tahun, mereka berdua telah dilantik menjadi pemegang saham NewtonInvest & Finance Limited (BVI) pada tahun 2007 yang memiliki hartanah di London bernilai sekitar GBP10 juta.

Isteri ketiga Daim, Naimah Abdul Khalid yang juga merupakan ibu kepada Amir dan Amin adalah pemegang saham bersama syarikat tersebut.

Dilaporkan pada tahun 2017, kedua-dua adik-beradik ini menjadi pemilik beberapa syarikat luar pesisir yang antaranya dikenal pasti sebagai Splendid International Ltd (BVI). Syarikat ini dilaporkan memiliki hartanah di London dianggarkan bernilai GBP12 juta.

Hakikatnya memiliki atau terlibat dengan syarikat pesisir pantai di luar negara tidaklah menyalahi undang-undang. Namun yang menjadi tanda tanya, untuk tujuan apakah individu individu ini memiliki atau terlibat dengan syarikat pesisir pantai di luar negara?

Apakah transaksi melalui syarikat-syarikat ini melibatkan aliran tunai dari Malaysia? Lebih menarik, bagaimana dan dari mana individu-individu politikus ini memperolehi jutaan ringgit bagi transaksi yang dilaporkan?

Muhannad Jamil
Perunding Takaful
Aktivis IKRAM Negeri Sembilan

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kesihatan mental suri rumah dan pandemik COVID-19

Kajian Kesihatan dan Morbiditi Kebangsaan 2019 oleh Kementerian Kesihatan Malaysia merekodkan 2.6 peratus wanita menghadapi masalah kemurungan berbanding lelaki, 2.0 peratus.

Menurut ahli psikologi, Akif Basri dalam program Konvensyen Suri 2020 anjuran Persatuan Suri Rumah Malaysia dan Jabatan Pembangunan Wanita pada 17 Oktober 2020, faktor besar yang mendominasi kesihatan mental seorang wanita adalah hubungan dengan orang tersayang seperti suami, ibu bapa, anak dan lain-lain.

Beliau turut berkongsi data kajian yang dibuat di Amerika Syarikat pada tahun 2012 dalam kalangan 60,000 wanita berumur 18 hingga 64 tahun. Mereka dibahagikan kepada tiga kategori:

1. Suri rumah yang mempunyai anak bawah 18 tahun

2. Ibu bekerja yang mempunyai anak bawah 18 tahun

3. Ibu bekerja tiada anak bawah 18 tahun

Daripada tiga kategori ini, dapatan menunjukkan kategori wanita yang paling murung ialah suri rumah yang mempunyai anak bawah 18 tahun.

Beliau turut menambah, “Suri rumah ini kurang berkembang, lebih menderita, kurang senyum atau gelak, kurang belajar sesuatu yang baru, kurang rasa bahagia atau gembira”.

Ada tiga gejala kesihatan mental yang sering dihidapi oleh suri rumah iaitu kemurungan, keresahan dan juga ‘burn out’. ‘Burn out’ adalah tekanan melakukan kerja rumah yang banyak dan berulang-ulang, cepat penat dan rasa berat, hilang motivasi serta prestasi yang merosot. Gejala ini lebih kerap terjadi kepada suri rumah berpunca daripada kegagalan mengatasi tekanan dengan baik.

Daripada soal selidik yang dilakukan semasa program berlangsung, rata-rata peserta menyatakan punca utama terjadinya ‘burn-out’ antaranya ialah mengulang rutin kerja yang sama, tiada gaji dan tiada pencapaian produktif.

Sementara itu, hampir semua peserta bersetuju cara suami melayan mereka merupakan faktor penting yang dikaitkan dengan kebahagiaan rumah tangga.

Kata-kata penghargaan, penglibatan suami dalam mengurus keluarga dan beribadah bersama merupakan perkara yang dapat membantu suri rumah berasa gembira dan mengatasi ‘burn out.

Ustazah Asma’ Harun yang juga merupakan penceramah jemputan pada Konvensyen Suri 2020 berkata, kadar tekanan suri rumah adalah lebih tinggi berbanding wanita berkerjaya.

Ini merupakan hasil soal selidik beliau sewaktu bertugas sebagai Ketua Unit Runding Cara Rumahtangga JAKIM. Selain faktor ‘burn out’, pengaruh media sosial juga turut menyumbang kepada punca suri rumah mengalami tekanan.

“Cabaran suri rumah hari ini ialah mengawal diri daripada dibentuk media sosial. Suri rumah hari ini banyak menghabiskan masa di media sosial untuk menghilangkan kebosanan.”

“Kadang-kadang mereka tidak sedar apa yang mereka lihat itu mempengaruhi cara mereka berfikir, bertindak dan melayan perasaan. Lama-lama mereka akan merungut, merasa tidak cukup dan tidak bersyukur.”

Ahli psikologi Anette K. Griffith (2020) ada menjelaskan beberapa faktor penyebab ‘burn out’ dalam kalangan ibu bapa akibat daripada pandemik COVID-19 yang melanda seluruh dunia.

Antaranya ialah hilang atau tiada pekerjaan, masalah kewangan, kurang atau tiada sokongan sosial dan kurang masa lapang. Semua faktor ini sudah lama dialami suri rumah. Ditambah lagi dengan situasi COVID-19 yang tidak menentu, ini menambah lagi tekanan kepada suri rumah.

Namun, pandemik COVID-19 ini boleh memberi kesan positif kepada suri rumah sekiranya kedua-dua pasangan suami isteri saling bekerjasama dalam mengurus rumah tangga.

Berdasarkan soal selidik yang dijalankan oleh Persatuan Suri Rumah Rahmah Malaysia (SRR) mendapati bahawa 75 peratus suri rumah lebih gembira dengan keberadaan suami di rumah dengan pelaksanaan jadual ‘bekerja dari rumah’.

Ini kerana kerja rumah boleh dibahagikan bersama, mempunyai teman berbual dan tugas mendidik anak dapat  dilakukan bersama.

Memetik saranan Akif Basri dalam program yang sama, salah satu cara untuk meredakan tekanan adalah teknik pernafasan mendalam atau lebih dikenali sebagai ‘deep breathing technique’.

Teknik ini terbukti secara sanitifik dapat mengurangkan tekanan, keresahan dan kemurungan. Selain itu, teknik ini dikatakan berkesan kerana ianya sangat praktikal, cepat dan murah.

Caranya sangat mudah. Hanya perlu bernafas menggunakan hidung sehingga merasakan oksigen sampai ke perut, tahan selama tiga minit dan lepaskan perlahan-lahan mengikut mulut.

Ketika seseorang dalam kedaan tekanan yang kritikal, tidak dapat meminta pertolongan daripada sesiapa, lakukan teknik ini  berulang-ulang kerana ia membantu meredakan tekanan dengan segera.

Komunikasi yang baik dengan pasangan bukan sahaja dapat menyuburkan kasih sayang malah dapat menjamin kesihatan mental suri rumah. Komunikasi langsung adalah lebih baik berbanding komunikasi kiasan.

Salah satu cara komunikasi yang baik adalah menggunakan ‘I Message’ berbanding ‘You Message’. Contoh ayat komunikasi yang baik ialah “Saya penat. Boleh saya rehat hari ini?” berbanding “Awak tak pernah tanya kan saya penat ke tak?”. Selain mesej yang jelas, komunikasi cara ini boleh menurunkan kadar tekanan yang dihadapi.

Suri rumah dilaporkan mempunyai ‘self-esteem’ yang rendah (Bloria, 2019). Mengiktiraf pencapian mampu menaikkan ‘self-esteem’ suri rumah. Oleh itu, suri rumah disarankan untuk menyenaraikan pencapaian yang hendak dicapai untuk jangka masa panjang dan jangka masa pendek.

Menghargai setiap pencapaian walaupun ianya sedikit dan kecil mampu meningkatkan ‘self-esteem’ seterusnya sedikit sebanyak mengurangkan tekanan yang dihadapi. Namun, suri rumah dinasihatkan untuk mendapatkan rawatan sekiranya merasakan diri bergejala sakit mental.

Nurul Huda Ahmad NawawiPengerusiPersatuan Suri Rumah Rahmah Malaysia (SRR)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Air Force The Movie: Selagi Bernyawa – Ulasan Filem

Pada 31 Ogos 2022, saya berkesempatan menonton filem ‘Air Force The Movie: Selagi Bernyawa’ [1]. Bertepatan dengan sambutan kemerdekaan, filem ini memberikan impak yang mendalam kepada penonton terhadap barisan pertahanan negara.

Filem yang mengetengahkan aset dan kecekapan pasukan khas yang berada di medan tempur sangat mengujakan. Ia juga melahirkan rasa bangga sebagai rakyat Malaysia yang mempunyai pasukan yang hebat.

Filem ini juga memberikan gambaran bahawa Malaysia tidak ketinggalan dalam mempersiapkan dan memiliki aset yang canggih serta pasukan pertahanan dan tempur yang padu dan terlatih.

Bertepatan dengan sambutan Bulan Kebangsaan yang memperagakan aset dan pasukan pertahanan negara di Dataran Merdeka semalam, menonton filem ini dapat menghubungkan antara gambaran fizikal dari Dataran Merdeka ke dunia realiti dalam adegan pertempuran.

Apatah lagi pesawat Sukhoi ‘pacak’ yang tular di Tiktok dengan adegan Mantis dalam filem ini yang membuat helah tiba-tiba mencanakkan jetnya ke atas dan berpusing ke belakang.

Pesawat itu dengan sekelip mata dari menjadi buruan musuh kepada pemburu musuh dan akhirnya berjaya menembak jatuh pesawat juang lawan dalam usaha menyelamatkan sahabat seperjuangan di Namburi.

Presiden Pertubuhan IKRAM Malaysia (IKRAM), Hj Badlishah Sham Baharin yang turut menyaksikan filem ini mengakui memang banyak peningkatan kualiti filem sekarang yang diterbitkan oleh rakyat Malaysia, dari segi perjalanan, susunan aksi boleh dikatakan ‘almost real’.

“Aksi-aksi yang melibatkan kapal terbang, helikopter dan sebagainya juga sangat baik diaksikan,” katanya.

Jelasnya, filem ini memberikan satu mesej bahawa kita harus berterima kasih dan menghargai jasa pengorbanan angkatan tentera negara yang bertungkus lumus menjaga keselamatan dan mempertahankan negara daripada sebarang ancaman musuh.

“Kita juga sebagai rakyat perlu memainkan peranan kita sendiri, bersama bersatu padu menggembleng tenaga kita untuk mempertahankan negara,” gesa beliau.

Filem ini yang ditayangkan dalam ‘mood’ sambutan kemerdekaan sangat mengesankan jiwa.

Walau terdapat kelemahan-kelemahan dalam jalan cerita, namun ia juga dapat dijadikan satu kebanggaan hasil kerja anak seni tempatan yang mana taraf filem ini boleh dikatakan sangat baik dengan aksi di udara mahupun di medan tempur di darat.

Mengambil semangat sambutan Hari Kemerdekaan dan juga cerita daripada filem ini, sudah pasti ia melahirkan rasa insaf akan perjuangan barisan pertahanan dalam menjaga keamanan negara yang tercinta ini.

Ramai warga Tiktok terutamanya melahirkan rasa terharu dan hormat atas pengorbanan mereka. Ada juga yang mengalirkan air mata melihat perbarisan barisan pertahanan negara semalam di Dataran Merdeka.

Namun, ada juga yang memberikan komentar di Tiktok, “Negara kita ni bagus, rakyat majoriti bagus, tapi pemimpin negara kita yang bermasalah.”

Semoga negara kita ini terus merdeka bukan sekadar daripada penjajahan sebenar, namun daripada pelbagai unsur-unsur lain yang boleh membantutkan kemajuan dan kemakmuran negara. Semoga negara yang tercinta ini juga merdeka dengan ditadbir oleh pemimpin yang amanah.

Siti Hamisah Manan
Ketua Jabatan Komunikasi Strategik dan Multimedia
Pertubuhan IKRAM Malaysia

[1] Tayangan Air Force The Movie: Selagi Bernyawa di GSC Starling Mall bersama kira-kira 100 peserta merupakan program anjuran bersama IKRAM dan Christians for Peace and Harmony Malaysia, iaitu sebahagian daripada program Sambutan Bulan Kebangsaan 2022. Info lanjut sambutan boleh dilayari di https://ikram.org.my/sambutan-bulan-kebangsaan-2022/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRN Johor 12 Mac

JOHOR BAHRU – Pengerusi Suruhanjaya Pilihan Raya (SPR), Datuk Abdul Ghani Salleh mengumumkan hari penamaan calon pada 26 Februari dan menetapkan 12 Mac depan sebagai tarikh pengundian bagi Pilihan Raya Negeri (PRN) Johor.

“Manakala tarikh mengundi awal pula pada 8 Mac 2022,” ujarnya ketika sidang media selepas mempengerusikan Mesyuarat Khas SPR Berkaitan PRN Johor ke-15 di sini pada Rabu.

Turut hadir Setiausaha SPR, Datuk Ikmalrudin Ishak dan Pengarah SPR Johor, Nor Nekman Jaiman.

“Menurut data SPR, seramai 2,597,742 juta pengundi berdaftar layak mengundi pada PRN Johor kali ini.”

Jumlah pengundi di Johor mencatatkan peningkatan kira-kira 28 peratus berbanding hanya 1.8 juta pengundi pada Pilihan Raya Umum ke-14 (PRU14), dengan penambahan 749,731 pengundi berusia 18 tahun ke atas susulan pendaftaran automatik Undi18.

PRN Negeri Johor diadakan selepas SPR menerima pemakluman rasmi susulan daripada pembubaran Dewan Undangan Negeri (DUN) Johor penggal ke-14.

SPR secara rasmi menerima notis daripada Speaker DUN Johor, Suhaizan Kaiat berhubung pembubaran DUN Johor penggal yang ke-14 pada 23 Januari lalu.


Kerjasama kerajaan, CSO tangani keganasan, ekstremisme

Berlangsung di Berjaya Times Square Hotel, sesi diskusi dan dialog ini bertujuan untuk memupuk kesedaran dalam kalangan pertubuhan-pertubuhan masyarakat madani (CSO) tentang isu keganasan dan ektremisme di Malaysia, bertukar pandangan dan bekerjasama dalam menjayakan kempen menangani isu tersebut dengan cara yang terbaik.

Dalam sesi pertama, seramai tiga panelis mengupas mengenai isu-isu berkaitan keganasan iaitu ‘Terrorist Recruitment Strategy’ oleh Dr Danial Mohd Yusof (Universiti Islam Antarabangsa Malaysia), ‘Terrorism and Social Media’ oleh Tn Asrul Daniel Ahmad (SEARCCT) dan Dr Wan Fariza Alyati Wan Zakaria (Universiti Kebangsaan Malaysia).

Sesi kedua diteruskan dengan pembentangan oleh Cik Amanda Sangeetha Thomas mengenai kempen-kempen CVE SEARCCT melalui media diikuti dengan perkongsian Pengerusi Unit Hal Ehwal Antarabangsa IKRAM, Hj Shahrul Aman Mohd Saari mengenai pengalaman, peranan dan kempen IKRAM dan rakan-rakan NGO lain dalam menangani keganasan dan ekstremisme.

Pada sebelah petang, program diteruskan dengan sesi diskusi dan pembentangan secara berkumpulan untuk menjawab beberapa persoalan antaranya tahap ektremisme di Malaysia, kerjasama kerajaan – CSO dalam CVE , ISIS dan kematian al-Baghdadi, langkah seterusnya pascaprogram.

Menurut Pengurus Jabatan Penerangan dan Perhubungan IKRAM yang menghadiri sesi diskusi dan dialog tersebut, Pn Siti Hamisah Manan, banyak input dan pendedahan mengenai kes-kes berkaitan ekstremisme dan keganasan di Malaysia serta propaganda media untuk menyebarkan fahaman tersebut.

“Dengan input-input tersebut, saya lihat betapa besarnya peranan media untuk menangani gejala ekstremisme dan keganasan serta memberikan kefahaman sebenar agar orang ramai tidak terpengaruh dengan propaganda tersebut,” jelasnya.

Katanya, percambahan idea melalui diskusi dan pembentangan berkumpulan banyak memberikan pelbagai saranan dan langkah seterusnya kepada SEARCCT dalam memperkasakan kerjasama dengan CSO, agensi kerajaan, sektor swasta dan komuniti dalam kempen CVE.

Ketua Pengarah SEARCCT, Tn Chuah Teong Ban dalam ucapan penutupnya berkata, beliau sangat menghargai pelbagai input, cadangan dan idea daripada panelis, pembentang dan wakil-wakil CSO dalam menjayakan kempen menangani keganasan dan ektremisme, dan berharap agar kerjasama sebegini diteruskan lagi pada masa akan datang.

Disertai oleh 34 orang wakil-wakil CSO, turut hadir dalam program ini Timbalan Presiden IKRAM, Hj Badlishah Sham Baharin. Antara agensi dan CSO yang hadir ialah YADIM, ACCIN, IKRAM, HALUAN, ABIM, GEMA, Suara Prihatin, IKRAM MUSLEH, MyCARE, IMAN Research, Akademi NUNJI, Asatizah IKRAM Selangor dan IRF.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berikan bantuan hanya untuk sekolah-sekolah yang melaksanakan kurikulum kebangsaan

Pertubuhan IKRAM Malaysia (IKRAM) prihatin dan gusar mengenai laporan di portal Malaysiakini bahawa Kementerian Pendidikan Malaysia (KPM) bersetuju memberikan peruntukan kepada Sekolah Menengah Persendirian Cina (SMPC).

IKRAM berpandangan tindakan ini tidak tepat kerana ia seolah-olah memberi galakan kepada satu sistem di luar sistem pendidikan kebangsaan.

IKRAM khuatir tindakan ini bakal mencipta satu duluan (precedent), serta membuka laluan yang bakal terpakai kepada semua sekolah di luar sistem pendidikan kebangsaan.

Seperti dimaklumi, SMPC sebagaimana beberapa sekolah persendirian seperti sekolah agama dan tahfiz, masih belum melaksanakan sistem pendidikan kebangsaan dan wujud sebagai sistem yang bebas.

Walaupun IKRAM berpandangan kewujudan aliran sekolah-sekolah bukan kerajaan adalah baik dari segi memberikan pilihan dan akses, IKRAM khuatir dengan kemungkinan sekolah-sekolah ini menjadi benteng dan tembok yang menyukarkan proses integrasi nasional.

Oleh itu, adalah tidak wajar bagi kerajaan menyalurkan apa-apa peruntukan kepada sekolah yang berada di luar sistem tersebut. Pihak kerajaan perlu memastikan bahawa semua sekolah bukan kerajaan, misalnya sekolah-sekolah swasta persendirian, SMPC, maahad tahfiz dan seumpamanya, berada dalam pendidikan arus perdana dan bersungguh-sungguh mencapai hasrat dan aspirasi Falsafah Pendidikan Kebangsaan (FPK).

IKRAM mengesyorkan agar semua sekolah yang melaksanakan kurikulum kebangsaan, termasuk sekolah vernakular, sekolah agama dan sekolah swasta yang tidak berorientasikan keuntungan dianggap sebagai sistem sokongan (complementary) yang perlu digalakkan dan diberikan peruntukan harta modal, per kapita dan bantuan buku teks daripada KPM.

IKRAM juga mencadangkan, oleh kerana sekolah-sekolah ini telah turut memartabatkan sistem pendidikan negara dan menyumbang kepada integrasi nasional, ibu bapa yang menghantar anak-anak mereka ke sekolah-sekolah ini perlu diberi insentif misalnya subsidi yuran oleh kerajaan atau yuran yang mereka bayar untuk pendidikan anak-anak mereka diberikan pengecualian cukai.

Prof. Dr. Omar bin YaakobPengerusi Jawatankuasa PendidikanPertubuhan IKRAM Malaysia


Banjir berlaku di beberapa negeri

SERI KEMBANGAN – Jumlah mangsa banjir yang ditempatkan di pusat pemindahan sementara (PPS) Sekolah Kebangsaan (SK) Tok Deh, Rantau Panjang di Pasir Mas, Kelantan kekal 33 orang membabitkan enam keluarga setakat jam 9 pagi Selasa.

“Kesemua mangsa termasuk seorang warga emas dan 12 kanak-kanak dari Kampung Tok Deh itu masih tidak dibenarkan pulang memandangkan rumah mereka digenangi air,” kata Pegawai Jabatan Kebajikan Masyarakat Jajahan Pasir Mas, Azizan Aziz.

Portal rasmi info banjir Jabatan Pengairan dan Saliran negeri memaklumkan, setakat 9 pagi Selasa, Sungai Golok di Rantau Panjang merekodkan bacaan melebihi paras waspada iaitu 7.01 meter (waspada 7 meter) dengan trend menurun.

Manakala di Johor Bahru, Batu Pahat, jumlah mangsa banjir yang dipindahkan di daerah ini sehingga jam 4 petang Isnin masih kekal 25 orang daripada empat keluarga berikutan fenomena air pasang besar.

“Kesemua mangsa ditempatkan di Pusat Pemindahan Sementara (PPS) Pusat Latihan Pemimpin Muda (Pulapem) sejak jam 9 malam Ahad,” kata Exco Kesihatan dan Alam Sekitar, R Vidyananthan.

Beliau berkata, air pasang besar melebihi 3 meter pada jam 9 malam Ahad itu telah melimpah ke kawasan Kampung Sungai Kluang Laut mengakibatkan beberapa buah rumah dinaiki air.

“Petugas dari pelbagai agensi seperti Angkatan Pertahanan Awam, polis, bomba, Rela dan Jabatan Kebajikan Masyarakat bertugas untuk memantau keadaan di kampung berkenaan.”

Di Kuching, Sarawak pula, hujan lebat serta fenomena air pasang besar serentak sekitar sini berlaku sejak malam Ahad menyebabkan 81 orang penduduk daripada 33 keluarga di dua kampung dipindahkan ke dua pusat pemindahan sementara (PPS), selepas kediaman mereka dinaiki air pada semalam.

Sekretariat Jawatankuasa Pengurusan Bencana Negeri (JPBN) Sarawak dalam satu kenyataan berkata, sehingga jam 4 petang semalam, PPS di Dewan Sri Buntal di sini menempatkan 54 orang penduduk daripada 26 keluarga dari Kampung Buntal.

“Surau Ar-Rahman di Kampung Sungai Batu yang dijadikan PPS juga menempatkan 27 orang penduduk daripada tujuh keluarga di kampung berkenaan,” ujarnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Langkah awal kerjasama untuk maju ke hadapan

“Ia sebagai langkah awal daripada usaha-usaha yang boleh dilakukan oleh Perdana Menteri, Tun Dr Mahathir untuk mewujudkan kerjasama dalam kalangan negara-negara Islam.

“Insya-Allah, perkara ini boleh dimajukan pada masa depan menerusi usaha-usaha yang lebih berkembang, memasuki bidang-bidang yang lebih strategik,” jelas beliau ketika ditemui selepas persidangan tersebut.

Beliau menyifatkan bahawa langkah ini merupakan satu inisiatif yang baik daripada Tun Mahathir dan berharap melalui usaha ini, faedahnya akan dikongsi bersama oleh umat Islam di negara-negara terlibat.

“Sebenarnya kerjasama seperti ini memang sudah lama ditunggu dan sepatutnya berlaku dalam kalangan negara-negara Islam,” ujarnya.

Beliau memberi contoh, bidang perdagangan dan pelaburan antara negara-negara Islam sendiri perlu diaktifkan supaya mereka ikut serta menyediakan pasaran yang luas melibatkan lebih 1.7 bilion umat Islam sebagai pengguna.

“Dan ini boleh kita lakukan menerusi barter trade, pertukaran barang, jadi kita tidak terdedah kepada tekanan penggunaan Dolar yang berdepan dengan penurunan harga di pasaran,” tambahnya.

Menurut Dr Parid, selain itu, usaha ini akan banyak membantu negara-negara Islam memindahkan pengalaman mereka dan ini akan memperkayakan pengalaman negara tersebut dalam menangani cabaran-cabaran yang dihadapi.

“Kita harap pada masa depan, usaha-usaha sebegini akan terus dilakukan supaya sedikit sebanyak kita dapat mengatasi masalah yg dihadapi dalam kalangan umat Islam dan dengan demikian, umat Islam dapat memperkukuhkan kedudukannya di tengah-tengah kancah dunia.”

Beliau yakin negara-negara berfahaman Sunni seperti Malaysia, Turki, Qatar dan Indonesia sebenarnya mempunyai keupayaan yang besar dalam menjayakan usaha-usaha ini.

“Kita menggalakkan wujudnya kerjasama perdagangan, kegiatan ekonomi antara umat Islam. Ahli-ahli IKRAM boleh memainkan peranan untuk mengaktifkan wujudnya hubungan perdagangan antara negara-negara ini,” katanya apabila ditanya sumbangan IKRAM dalam menjayakan usaha ini.


Pencarian pembantu rumah: Ibu bapa galang ganti?

Kita dikejutkan dengan tawaran gaji pembantu rumah asing dengan bayaran gaji minimum RM1,500 sebulan dan hanya majikan mempunyai gaji RM7,000 sebulan layak mendapat khidmat pembantu rumah tersebut.

Soalannya, apakah mereka yang bermasalah mendapatkan khidmat pembantu rumah ini akan beralih kepada ibu bapa (warga emas) yang akan menjadi pengasuh anak-anak kelak?

Dengan asakan barangan keperluan harian yang semakin mahal serta kos ke tempat kerja seperti bayaran bulanan ansuran kereta, kad kredit, hutang rumah yang mereka lalui, apakah mereka yang mempunyai gaji purata RM3,000 hingga RM4,000 sebulan sanggup mengambil khidmat pembantu rumah asing itu?

Sebagai pilihan, mereka lebih suka menghantar anak-anak mereka ke rumah ibu bapa masing-masing untuk menjaganya, terutamanya mereka yang sudah bersara. Kenapa?

Pertamanya, keselamatan anak-anak mereka lebih selamat dan terjamin kerana dijaga oleh darah daging mereka sendiri iaitu atuk dan nenek mereka.

Ia mampu mengurangkan berlakunya kejadian penderaan ke atas kanak-kanak yang dihantar ke rumah pengasuh sepertimana dilaporkan oleh akhbar-akhbar saluran perdana sekarang.

Keduanya, dengan menyerahkan penjagaan anak-anak kepada ibu bapa sendiri, bayarannya tidaklah setinggi itu seperti pembantu rumah atau pengasuh dan lagipun penjagaannya secara percuma – tanpa mengambil kira penat lelah menjaga anak-anak mereka itu.

Apa yang kita risaukan, ibu bapa yang sudah berusia 60an ke atas mempunyai agendanya sendiri, terutamanya untuk berehat sambil melakukan amal ibadat sebagai bekalan pulang ke alam barzakh nanti.

Dalam usia senja yang begitu, kebanyakan daripada mereka sudah mempunyai salah satu penyakit tiga serangkai seperti penyakit darah tinggi, kencing manis dan penyakit jantung.

Dengan keadaan stres menjaga cucu-cucu ini dan tahap kesihatan yang kurang memuaskan, sudah tentunya memudaratkan diri mereka sendiri dari segi jangka panjang.

Bagi ibu bapa yang sibuk pula dengan urusan pejabat atau kerja luar, mereka mengambil anak mereka di rumah atuk dan nenek masing-masing agak lewat daripada waktu biasa – melebihi lapan jam setiap hari.

Mereka menghantar anak seawal pukul 7.00 pagi dan mengambil anak-anak mereka pada pukul 9.00 malam.

Bukankah ini membebankan warga emas itu sendiri yang sepatutnya berehat dalam waktu tersebut? Hanya mereka yang mementingkan diri sendiri sanggup memperlakukan ibu bapa masing-masing sebegitu!

Ada segelintir ibu bapa yang menjalani kursus dan menyerahkan tugas penghantaran anak-anak ke pra sekolah atau tabika  kepada atuk dan nenek masing-masing. Atuk dan nenek perlu bekerja secara sukarela menjaga cucu-cucu masing setelah meninggalkan perkhidmatan kerajaan.

Ini pula menjadikan atuk dan nenek terikat dengan tugas menjaga cucu dan terhalang untuk berkunjung ke rumah anak-anak mereka yang lain alasan menjaga cucu-cucu tadi.

Ia juga menghalang atuk dan nenek ke surau atau ke masjid untuk melakukan solat berjemaah dan mendengar ceramah-ceramah agama.

Apa yang lebih mengecewakan, terdapat segelintir suami yang menyerahkan tanggungjawab menjaga anak-anak ini ke bahu isteri serta bergantung kepada gaji isteri bagi membiayai kehidupan berkeluarga di mana makan minum anak-anak mereka menjadi tanggungjawab atuk dan nenek menguruskannya.

Mereka juga seolah-olah ‘menumpang’ senang atas pencen bulanan atuk dan nenek tadi dalam membantu kehidupan mereka berkeluarga.

Adalah lebih membebankan apabila ibu bapa tadi tinggal serumah dengan atuk dan nenek dan ‘liat’ mengeluarkan wang belanja dapur termasuk makan minum, bil api dan air dan membuat ‘muka tebal’ semata-mata pesara-pesara tadi mempunyai wang pencen bulanan masing-masing.

Inikah fenomena baharu dalam generasi kita sekarang dan pada masa-masa yang akan datang dalam menyusuri alternatif atau penyelesaian apabila berlakunya perubahan yang mendadak dalam kenaikan gaji pembantu rumah dan kenaikan-kenaikan yang lain menjadi keperluan asasi, terutamanya selepas berlakunya Perintah Kawalan Pergerakan (PKP) akibat penyebaran virus Covid-19 yang melanda negara? Tepuk dada, tanya selera!

Ismail Hashim
Warisan Puteri, Negeri Sembilan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lantik Kepimpinan Lapan Karakter Bangsa Dalam GLC

Pada 14 Disember 2022, Kerajaan Perpaduan memutuskan supaya lantikan politik dalam badan berkanun, syarikat milik Kementerian Kewangan dan syarikat berkaitan kerajaan (GLC) ditamatkan perkhidmatan secara serta-merta.

Pada minggu berikutnya, kerajaan menangguhkan pelantikan semula bekas Ahli Parlimen Machang, Ahmad Jazlan Yaakub sebagai Pengerusi Felcra Berhad, salah sebuah syarikat milik Kementerian Kewangan.

Keputusan kerajaan ini disambut baik agar kerajaan dapat memilih mereka yang benar-benar kompeten dan berintegriti yang mampu memimpin serta memacu badan berkanun, syarikat Kementerian Kewangan dan GLC supaya lebih berdaya maju.

Kompeten bermaksud mempunyai keupayaan, ilmu dan juga kemahiran untuk melaksanakan tugas kepimpinan dengan jayanya. Integriti pula merujuk kepada sifat kejujuran dan berpegang kepada prinsip-prinsip moral yang utuh.

Oleh itu, lapan karakter bangsa, yang dimuatkan dalam deklarasi bersama IKRAM, WADAH dan Sinar Harian pada 14 November 2022, wajar dijadikan kriteria dan ciri dalam memilih kepimpinan tersebut iaitu berkemampuan, berdaya maju, amanah dan berintegriti, kasih sayang, jujur, berkeadilan, utamakan rakyat dan berprinsip.

Ciri-ciri ini bertepatan dengan saranan al-Quran dan hadis Nabi SAW agar sesuatu urusan itu perlu diserahkan mereka yang ahlinya. Jika tidak, sesuatu urusan itu bakal menemui kegagalan.

Salah seorang di antara perempuan yang berdua itu berkata: “Wahai ayah, ambilah dia menjadi orang upahan (mengembala kambing kita), sesungguhnya sebaik-baik orang yang ayah ambil bekerja ialah orang yang kuat (mampu), lagi amanah.” (Al-Qasas: 26)

“Jika amanah telah disia-siakan, tunggu sahaja kehancuran terjadi.” Ada seorang sahabat bertanya, “Bagaimana maksud amanah disia-siakan?” Nabi SAW menjawab, “Jika urusan diserahkan bukan kepada ahlinya, maka tunggulah kehancuran itu.” (HR Bukhari)

Oleh yang demikian, kerajaan disaran agar mewujudkan mekanisme pemilihan yang jelas dan telus untuk melantik kepimpinan dalam badan berkanun, syarikat Kementerian Kewangan dan GLC melalui badan, panel atau lembaga tertentu, sebagai contoh Jawatankuasa Pilihan Khas Parlimen (Parliamentary Select Committee).

Badan, panel atau lembaga ini hendaklah dianggotai oleh ahli yang berpengalaman luas dan daripada pelbagai latar belakang yang relevan, sama ada daripada sektor awam ataupun sektor swasta dan badan bukan kerajaan (NGO).

Selain itu, kriteria yang jelas dan spesifik perlu dibangunkan berdasarkan skop, peranan dan tanggungjawab sesuatu tugas kepimpinan.

Kriteria-kriteria pemilihan mestilah menekankan calon kompeten yang mempunyai kelayakan akademik atau pengalaman yang bersesuaian dan kemahiran serta integriti, yang memenuhi lapan karakter bangsa tersebut.

Dengan kata lain, calon yang dipilih mestilah job-fit dan strategy-fit bersesuaian dengan keperluan jawatan yang dicalonkan.

Dengan proses pemilihan atau pelantikan pemimpin yang jelas, diinstitusikan dan telus, calon yang terbaik dapat dipilih berdasarkan mekanisme dan kriteria-kriteria yang telah ditetapkan, sama ada calon tersebut daripada kalangan ahli politik mahupun bukan.

Apa yang penting, calon kepimpinan yang terbaik mestilah dipilih untuk kebaikan negara, khususnya jawatan-jawatan yang mempunyai kepentingan awam dan melibatkan dana awam khususnya dalam badan berkanun, syarikat Kementerian Kewangan dan GLC.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Media Sosial: Kritik Dengan Adab, Bukan Memfitnah

Kebebasan bersuara di Malaysia tertakluk kepada Perlembagaan Persekutuan yang merupakan undang-undang tertinggi di negara kita. Perkara 10(1)(a) memperuntukkan setiap warganegara Malaysia adalah mempunyai kebebasan bercakap dan bersuara.

Warganegara Malaysia mempunyai kebebasan dalam mengeluarkan pendapat dan buah fikiran mereka selagi mana mereka tidak menyentuh pada isu-isu sensitif yang telah dikenal pasti oleh Parlimen dalam perkara 10(4).

Dasawarsa ini, kehidupan kita dihidangkan dengan kepelbagaian aplikasi media sosial yang sedikit sebanyak tanpa kita sedar telah menghakis nilai manusiawi sedikit demi sedikit.

Ditambah pula dengan kepesatan dunia mengejar Revolusi Industri Keempat ( Revolusi Industri 4.0) yang dilihat mampu mengubah setiap fasa kehidupan dan mempengaruhi banyak aspek dalam hidup manusia.

Revolusi kali ini mengubah landskap kehidupan manusia melalui penciptaan Internet, satu teknologi tanpa sempadan yang berkuasa mengubah pandangan dunia dan amalan manusia.

Jauh di ufuk sana, jika kita memandang sisi positifnya secara umum revolusi ini akan membentuk masyarakat yang berpengetahuan serta yang berkeupayaan mencipta, membentuk dan menggunakan pengetahuan untuk pembangunan demi kemakmuran dunia.

Selain itu, landskap baharu ini juga menawarkan jaringan antara masyarakat yang tidak terbatas, yang mana kuasa adalah terletak pada jemari semua orang.

Oleh yang demikian, dalam ketidakbatasan yang berlaku itu telah mengakibatkan ramai di antara kita yang bicaranya lebih laju daripada pemikirannya.

Jari jemari lebih pantas menari di atas papan kekunci sebelum sempat akal memproses maklumat menimbang tara baik buruk sesuatu isu tersebut.

Malah yang lebih membimbangkan, ada yang identitinya direka semata-mata untuk tujuan yang berniat tidak baik.

Mereka berselindung di sebalik identiti sebenar, menutup wajah mengaburi para pengguna yang lain, manakala lelaki boleh menjadi perempuan dan yang tua boleh menjadi muda.

Mudahnya, di alam yang tanpa batasan ini, siapa sahaja boleh menjadi apa sahaja yang dia inginkan, asalkan niat dan matlamat mereka tercapai.

Mereka juga berselindung di sebalik nama samaran telah menjadi ‘lesen besar’ kepada sesetengah pelayar media sosial untuk menyebarkan apa sahaja maklumat tanpa memastikan kesahihannya terlebih dahulu, umpama melempar batu sembunyi tangan.

Walhal, tindakan mereka itu amatlah tidak bermoral bahkan mampu mengakibatkan kekecohan serta menggugat keharmonian negara.

Menurut laporan Suruhanjaya Komunikasi dan Multimedia Malaysia (SKMM) atau Malaysian Communications and Multimedia Commission (MCMC), sebanyak 2,731 akaun sosial media palsu telah dipadamkan dari 2020 sehingga November 2022.

Ini sesuatu yang amat tidak sihat untuk keharmonian negara. Kebanjiran akaun media sosial yang palsu ini akan melebar luas lagi fitnah dan berita palsu serta akan mencetuskan lagi pelbagai jenayah siber.

Lebih malang dan menyedihkan lagi, dewasa ini kita lihat ramai di antara kita yang cuba mengulas apa sahaja isu yang timbul di dalam negara.

Biarlah isu itu hanya isu picisan dan kecil, namun ia tampak besar apabila yang memainkan isu tersebut adalah daripada orang ternama atau pempengaruh sedangkan isu yang diungkapkan itu adalah sesuatu yang tidak betul, bahkan ia satu fitnah umpama lebih sudu dari kuah.

Apabila bicaranya nampak meyakinkan, maka para pengikutnya mula percaya dan menyebarkan kepada yang lain. Akhirnya, fitnah itu mengalir ke seluruh pelosok dan ceruk negeri. Akibatnya ramai yang terpedaya dan termakan akan hasutan fitnah tersebut.

Contohnya siaran YouTube daripada meja kuliah masjid atau ceramah umum, ruangan FYP TikTok, tayangan Reels Instagram, ciapan di dinding Twitter dan pelbagai lagi medium terhidang luas buat para pengguna Internet untuk mengekspresikan pandangan dan suara mereka.

Ada yang mengambil kesempatan dan ada yang ingin mengejar populariti semata sehingga menolak hak akal untuk berfikir dan menilai akan sesuatu perkara tersebut yang mana baik buruknya.

Bahkan, mereka kononnya menidakkan fitnah atau berita palsu itu dengan cara berselindung di sebalik frasa mengkritik dan memberi pandangan peribadi, walhal sudah terang lagi bersuluh akan kebenaran dan kesahihan sesuatu perkara tersebut.

Kerana nafsu keegoan dan berasa diri lebih ‘suci’ daripada yang lain, mereka enggan melafazkan maaf dan terus mempertahankan fitnah yang ditabur itu.

Lebih malang lagi, ini bukan sahaja berlaku kepada orang kebanyakan, bahkan ada juga segelintir para ilmuwan dan asatizah yang bersifat demikian, mendongak tinggi ke langit tetapi lupa asal tanah yang hina.

Menurut Dewan Bahasa dan Pustaka, perkataan kritik membawa erti analisis, penilaian dan teguran terhadap sesuatu perkara. Tidaklah dinafikan bahawa setiap di antara kita ada kesilapan yang dilakukan sama ada secara sengaja atau tidak sengaja.

Namun kritikan, teguran dan berbahaslah apa sahaja kesilapan yang dilakukan seseorang itu dengan penuh adab serta tinggi keilmuannya, bukan sekadar menabur fitnah di jalanan dek kerana dendam kesumat. Bahaslah dengan ilmu dan kritiklah dengan hujah yang membina.

Pada akhirnya, apa yang kita inginkan sebenarnya? Adakah dendam kesumat terhadap seseorang itu telah menghalalkan kita melakukan apa sahaja sehinggakan kita sanggup untuk menyebarkan fitnah terhadapnya umpama tak dapat tanduk telinga dipulas? Ini negara kita. Ini masa depan kita.

Selain itu, adab merupakan rukun bagi kita bangsa Melayu. Hari ini, sedih melihat anak bangsa sendiri terutamanya generasi muda yang sudah mula terhakis nilai dan adab sopan yang mungkin dipengaruhi sedikit sebanyak daripada media sosial yang terlalu bebas.

Keruntuhan nilai adab ini amat membimbangkan dan merisaukan kita jika ia tidak dirawat dengan kadar segera.

Maka dengan itu, adalah sesuatu bukan luar biasa kenapa ramai pengguna di media sosial hari ini yang menolak ke tepi adab dan ilmu dalam merespons atau mengkritik sesuatu isu tersebut.

Jangan kita lupa, jika ilmu tinggi menggunung tetapi tiada adab, ilmu itu menjadi hina. Ketinggian adab cerminan kepada peribadi mulia seseorang.

Menegur demi kebaikan seseorang adalah perbuatan yang sangat dituntut. Orang yang ditegur atau dikritik haruslah menerima teguran dan kritikan itu dengan hati yang terbuka.

Siapa pun kita, kita layak menerima kritikan. Bahkan, orang yang mengkritik juga boleh dikritik, orang yang menegur pun boleh ditegur.

Jika teguran dan kritikan itu membawa kepada kebaikan, maka terimalah dengan rendah hati dan jangan kita membalasnya dengan keegoan yang langsung tidak membantu, malah akan mengganggu lagi.

Menerima kritikan memerlukan jiwa yang besar, umpama meminum secawan kopi. Namun, secawan kopi yang pahit itu akan sentiasa pahit jika bersendirian, maka carilah teman menghias kepahitan dengan kemanisan jiwa besar agar pahit yang ditelan mengalir bersama kemanisan di saat mencecah lidah.

Tuntasnya, kritik itu bukanlah sesuatu yang salah, namun kritikan itu amatlah baik dan diperlukan untuk pembangunan sesebuah organisasi malah seseoarang individu.

Tetapi, kritikan itu biarlah dengan penuh adab, berhujah dengan penuh ilmu dan menilai serta mengkaji dengan penuh hikmah bijaksana bukan sekadar mengambil input daripada sumber yang tidak pasti dan seterusnya menyebarkan di media sosial.

Bukankah agama mengajar kita sikap tabayyun atau menyiasat serta mengkaji terlebih dahulu?

Di samping itu, ingatlah, jangan selalu kita ingin menyalahkan orang lain, kerana dengannya juga kita mudah buta kesalahan diri sendiri.

Umpama buruk muka cermin dibelah, satu peribahasa yang menggambarkan sikap menyalahkan orang lain, namun tanpa kita sedar kita juga turut melakukan perkara yang sama.

Muhammad Ashrul Affiq Abd Halim
Aktivis Pertubuhan IKRAM Malaysia
Negeri Sabah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Ucap Takziah Kepada Jemaah Haji dan Keluarga Yang Diuji Dengan Kemalangan

Pertubuhan IKRAM Malaysia (IKRAM) merakamkan rasa sedih atas musibah yang berlaku terhadap jemaah haji dengan tumbangnya kren di Masjidil Haram.

Mengikut laporan terkini seramai 107 orang telah terkorban manakala lebih 200 orang yang cedera termasuk sekitar 10 orang jemaah haji dari Malaysia.

IKRAM mendoakan agar mereka yang terkorban dikurniakan pahala syahid dan roh mereka ditempatkan bersama para syuhada’ dan solihin. Manakala yang cedera, didoakan mereka juga dikurniakan kesabaran, kesembuhan dan semoga redha dengan ujian daripada Allah s.w.t.

IKRAM juga mendoakan agar semua keluarga kepada jemaah haji yang terlibat juga diberi kesabaran dan redha dengan apa yang berlaku.

Dr Mohd Parid Sheikh AhmadPresidenPertubuhan IKRAM Malaysia


Ulama yang tidak sanggup menjual kitab-kitabnya

Selalu kita dengarkan kisah-kisah para ulama yang terpaksa menjual kitab-kitab kesayangan mereka semasa hidup kerana kesempitan wang dan faktor kemiskinan seperti Syeikh Abul Hasan Ali bin Muhammad bin Tsabit al-Khaulani.

Sering juga kita disajikan kisah ulama yang sanggup menjual pakaian sendiri hanya kerana hendak membeli sebuah kitab seperti kisah seorang ulama di Aleppo, Ahmad bin al-Hajjar.

Untuk pengetahuan umum juga, terdapat kisah sebahagian ulama lain  pula yang tidak rela menjual kitab-kitab kepunyaan milik sendiri sepanjang dalam sejarah Islam yang pernah direkodkan.

Antara salah seorang daripada kisah alim ulama tersebut ialah Ibrahim bin Ishaq al-Harbi. Kisah beliau dinukilkan oleh al-Khatib al-Baghdadi dalam kitabnya berjudul Tarikh Baghdad.

Ibrahim al-Harbi dilahirkan pada tahun 198H dan wafat pada 285H di Baghdad. Beliau merupakan ahli hadis dan ulama tersohor yang cukup dikenali di kota Baghdad. Disebutkan dalam Mukhtasar Siyar A’lam an-Nubala:

“Mas’udi berkata, “Al-Harbi, ahli hadis dan fikah, wafat di sebelah Barat, wafat dalam usia 80 sekian tahun. Ia perawi yang dipercayai, fasih, mulia, menjaga diri, zuhud, ahli ibadah, berkeperibadian baik, tidak sombong dan congkak, dan kadang bercanda bersama teman-temannya dengan sesuatu yang menurutnya baik namun tidak bagi orang lain. Ia adalah guru penduduk Baghdad pada masanya, susuk yang cerdas, zuhud, ahli ibadah dan sandaran mereka dalam bidang hadis.”

Ibrahim al-Harbi sudah berumah tangga, mempunyai isteri dan dua orang anak perempuan. Kehidupan mereka sangatlah papa kedana dan setiap hari hanya berlaukkan sekeping roti kering dan kurma, kadang-kadang langsung tidak menjamah apa-apa makanan!

Ibrahim al-Harbi merupakan bapa yang bertanggungjawab. Beliau juga rajin membaca dan menulis sehingga melahirkan karya hasil tulisan tangannya.

Tibalah suatu hari ketika keperitan dan kesusahan datang menjengah keluarga kecil Ibrahim al-Harbi. Isterinya berkata:

“Anggaplah aku dan dirimu boleh bersabar, akan tetapi bagaimana dengan kedua-dua anak perempuan kita? Ambillah sedikit kitabmu untuk kita jual atau kita gadaikan.”

Aku sebenarnya merasa berat akan hal itu tetapi kemudian aku berkata kepadanya, “Berhutanglah sesuatu untuk kedua-dua anak kita dan berilah aku waktu selama sehari semalam.”

Isterinya menyarankan suaminya Ibrahim menjual atau menggadaikan sebahagian kitabnya bagi mengisi kekosongan perut anak-anak yang sedang kelaparan. Namun, Ibrahim berat hati kerana kitab-kitab itu sudah dianggap seperti nyawanya.

Mustahil beliau cuba melepaskan harta benda paling dicintainya. Kitab-kitab itu adalah bukti kerja kerasnya dalam menuntut ilmu. Ibrahim lantas meminta kepada isterinya berhutang buat sementara waktu daripada memilih kitab-kitabnya untuk dijual.

Pada malam itu, datang seseorang membawa makanan dan wang. Ibrahim tidak mengetahui siapakah gerangan orang tersebut. Usai lampu dinyalakan, ternyata ada 50 bungkus isi bermacam makanan dan wang 1,000 dinar ditinggalkan.

Isterinya tidak sempat berhutang malahan dapat melunaskan seluruh hutang-hutang yang tertunggak sebelumnya. Kitab-kitab beliau pun masih terjaga dan selamat daripada dilepaskan kepada orang lain.

Ketika Ibrahim al-Harbi dilanda sakit yang parah, beliau sempat berpesan kepada puterinya yang bimbang akan kemiskinan yang menimpa mereka sekeluarga. Kata Ibrahim al-Harbi:

“Wahai anak perempuanku apakah engkau sungguh-sungguh khuatir miskin?” Dia menjawab, “Ya.”

Ibrahim berkata, “Lihatlah di hujung sana.” Anak perempuannya lalu melihat ke sana ternyata di sana ada kitab-kitab.

Ibrahim lalu berkata, “Di sana ada dua belas ribu jilid tentang bahasa dan yang unik. Aku menulis dengan tulisan tanganku sendiri. Apabila aku mati, maka juallah satu jilid setiap hari dengan harga satu dirham. Orang yang memiliki dua belas ribu dirham maka dia bukanlah orang miskin.”

Kitab ialah sebahagian daripada nadi kehidupan. Dengannya, ia merawat luka-luka yang parah menjadi sembuh sediakala. Ibrahim al-Harbi tidak tega menyaksikan kitab-kitab yang beliau kumpul dijual dalam keadaan dia masih lagi bernafas, hanya akan merelakannya setelah hari kewafatannya.

Jarang kita jumpai kisah-kisah ulama sebegini kerana nama mereka sendiri tidaklah masyhur. Namun, apabila kita menyelak kitab-kitab rujukan ulama dan para cendekiawan yang lain,kita dapati bahawa kisah ulama Ibrahim al-Harbi ada terpahat dan menitipkan ibrah yang sangat mengesankan, antaranya:

1. Tiada harta benda lagi penting berbanding kitab.

Kita lihat sendiri sikap Ibrahim al-Harbi tatkala tiada pilihan lain melainkan meminta isterinya berhutang berbanding menjual kitab-kitabnya. Buku ataupun kitab adalah harta paling berharga di sisi para ulama. Ulama akan sepi dan suram  tanpa ada buku yang telaah pada setiap hari. Bagaimana dengan kita?

Selain daripada miskin disebabkan kekangan bagi mendapatkan makanan yang lazat, majoriti para ulama amat menjaga sesuatu yang masuk ke dalam perut. Mereka sangat memelihara makan dan minum kerana bimbang akan mengurangkan kualiti ibadah jika terlalu kenyang lalu melemahkan hafalan.

Menjual kitab yang dipunya seolah-olah seperti melepaskan ilmu. Kitab ataupun buku mengandungi samudera ilmu yang luas, dibanjiri hikmah dan petunjuk bagi sesiapa yang membaca tanpa meninggalkannya.

Mungkin, segelintir pembaca ada yang terbiasa melepaskan buku-buku yang pernah dibeli. Alasannya, sudah jemu, telah habis dibaca dan hendak membeli buku baharu dengan cara menjualnya pada harga yang murah ataupun kita gelarkan ia sebagai buku prelove.

Ada pula yang menjualnya disebabkan ketiadaan wang dan sebagainya. Walau bagaimanapun, bukan dalam kisah Ibrahim al-Harbi.

Cinta ulama kepada ilmu tidak mampu kita bayangkan betapa tinggi kasih sayang kepada makhluk yang bernama kitab.

Barangkali kita boleh belajar mempertahankan kitab ataupun buku yang kita miliki seperti kisah Ibrahim al-Harbi. Pun begitu, anda tentulah mempunyai alasan masing-masing sekiranya suatu hari nanti anda memutuskan untuk menyerahkan buku-buku kesayangan anda kepada pemilik yang lain.

Namun, jangan sampai di pengakhiran jalan membuahkan kekesalan ya. Ayuh! tambahkan koleksi bacaan buku pelbagai genre di rumah. Semoga kita mampu membina madrasah kecil ataupun perpustakaan peribadi di rumah sebagaimana saranan Syeikh Shalih al-Munajjid hafizahullah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Presiden IKRAM sertai pertemuan khas PM bersama ilmuan Islam

Dalam pertemuan itu, Tun Dr Mahathir Mohamad hari ini mengulangi komitmen kerajaan bahawa pelaksanaan Islam di Malaysia akan mengikut ajaran yang terkandung dalam al-Quran dan hadis sahih.

Menteri Di Jabatan Perdana Menteri, YB Dr Mujahid Yusof Rawa berkata, Mahathir dalam pertemuan bersama 37 tokoh ilmuan Islam turut berkongsi aspirasi kerajaan untuk menjadikan Malaysia model negara Islam kontemporari terbaik di dunia.

“Dunia sering mengaitkan Islam dengan kekejaman, peperangan dan kelemahan dalam ekonomi.

“Dalam soal ini, Tun Mahathir mahu para ulama dan cendekiawan Islam menggunakan ruang terbuka di bawah pentadbiran Pakatan Harapan untuk memaparkan Islam yang lebih berbelas kasihan,” katanya.

Selain Dr Mohd Parid, antara yang hadir pada pertemuan dua jam tersebut ialah Mufti Perlis, Mohd Asri Zainul Abidin, Pensyarah Pusat Islam di Fakulti Teologi, Oxford University, Datuk Dr Muhammad Afifi Al-Akiti, Mufti Wilayah Persekutuan, Datuk Dr Zulkifli Mohamad al-Bakri dan Mufti Pulau Pinang, Datuk Dr Wan Salim Wan Mohd Noor.

Ketika pertemuan tersebut katanya, Perdana Menteri turut memberi tumpuan kepada beberapa perkara antaranya bagaimana memperkasa institusi Islam supaya tidak hanya membicarakan soal ibadat sebaliknya turut menyentuh bidang sains dan ekonomi.

Beliau berkata, Mahathir juga mahu ekstremis agama terutamanya dalam isu kafir mengkafir sesama Islam diberi tumpuan selain komitmen kerajaan untuk membanteras fahaman ekstremis.

Menurutnya, JPM menghidupkan semula pertemuan sebulan sekali dengan para ulama dan cendekiawan Islam untuk memberi ruang kepada mereka melontarkan pandangan berkenaan permasalahan umat Islam di Malaysia.

Perbincangan itu nanti akan lebih berfokus tentang isu-isu tertentu berbanding pertemuan khas tersebut yang menyentuh mengenai pemerkasaan Islam dalam konteks yang lebih luas.


IKRAM Selangor puji komitmen kerajaan negeri bendung kenaikan harga rumah

Pertubuhan IKRAM Malaysia (IKRAM) mengalu-alukan kenyataan Exco Perumahan, Pengurusan Bangunan dan Setinggan Kerajaan Negeri Selangor, YB Ir. lskandar Abdul Samad di mana sebanyak 6,470 unit rumah kos rendah yang berharga di bawah RM42,000 berjaya disiapkan oleh Kerajaan Negeri Selangor sejak mengambilalih pemerintahan pada 2008 sehingga tahun ini.

Beliau juga menambah bahawa jumlah tersebut tidak termasuk sebanyak 12,481 unit yang sedang dalam proses pembinaan dan sejumlah 9,990 unit lagi telah diluluskan untuk pembinaan oleh pihak berkuasa tempatan di pelbagai daerah dalam negeri Selangor.

Ini bermakna sejumlah 28,941 unit rumah kos rendah telah, sedang dan akan disediakan untuk manfaat golongan berpendapatan rendah di Negeri Selangor.

Di samping itu, bagi rumah kos sederhana berharga RM100,000 ke bawah pula, sejumlah 3,925 unit telah dapat disiapkan manakala 1,682 unit pula dalam proses pembinaan atau sedang dalam proses mendapatkan kelulusan.

Sesungguhnya dalam keadaan di mana harga pasaran dan nilai rumah kediaman di Negeri Selangor secara purata meningkat pada kadar7% setiap tahun, maka usaha Kerajaan Negeri Selangor membantu golongan berpendapatan rendah dan sederhana untuk memiiiki rumah, kediaman mampu milik wajar dipuji. Inisiatif dan komitmen sebegini sepatutnya dicontohi oleh Kerajaan-kerajaan Negeri yang lain.

Sehubungan dengan isu kenaikan harga rumah kediaman yang keterlaluan yang berlaku,sebahagian besarnya disebabkan oleh aktiviti spekulasi, maka Pertubuhan IKRAM Malaysia Negeri Selangor dengan ini mencadangkan langkah-langkah berikut bagi membendung masalah tersebut:

Prof Madya Ust Hasanuddin Mohd Yunus  Yang Dipertua  Pertubuhan IKRAM Maiaysia (IKRAM)  Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sekongkol Menentang Pemerkasaan Islam Satu Fitnah – IKRAM

Telah tular di grup-grup WhatsApp satu tuduhan yang menyatakan bahawa Pertubuhan IKRAM Malaysia (IKRAM) bersekongkol dengan kumpulan yang menentang usaha memperkasakan Islam yang disertakan dengan gambar Nik Elin dan individu yang didakwa sebagai ADUN Kota Lama (Kelantan), YB Dr Hafidzah Mustakim.

IKRAM ingin menegaskan bahawa tuduhan ini adalah fitnah semata-mata, tidak berasas dan berniat jahat.

Pertama, individu yang ditunjukkan dalam foto tersebut bukan ADUN Kota Lama. Kedua, IKRAM tidak terlibat dalam mana-mana dasar atau pemahaman yang dibawa oleh individu yang bernama Nik Elin atau mana-mana kumpulan yang sealiran pemikiran dengannya sepertimana yang dikaitkan dalam tuduhan tersebut.

Oleh itu, IKRAM meminta tuduhan ini ditarik balik dan sebaran fitnah tersebut segera dihentikan.

IKRAM tidak teragak-agak mengambil tindakan undang-undang atas tuduhan liar dan tanpa asas ini yang telah mencemarkan nama baik IKRAM dan ahli-ahlinya.

IKRAM sentiasa komited dalam sebarang usaha untuk memartabatkan Islam sebagai agama persekutuan serta menganjurkan pendekatan Islam wasatiy yang menekankan keseimbangan, keadilan dan kecemerlangan, serta menolak segala bentuk amalan fitnah, mengkafirkan sesama orang Islam, menggunakan kata-kata kesat, dan sebarang bentuk ekstremisme dan radikalisme yang merosakkan keharmonian dan mengeruhkan perpaduan rakyat Malaysia.

Hj Badlishah Sham Baharin
Presiden
Pertubuhan IKRAM Malaysia